19:00 / 03.03.2019 3344 pdf Ўқиш режими + -\nАллоҳ ер юзида юзага чиқарган барча воқеаларни маълум сабабларга боғлаган. Дунёдаги ва атрофдаги барча воқеалар Аллоҳнинг низоми асосида рўй беради. Аллоҳ иборали дуо билан ёнма-ён одамларнинг ўз ҳаракати билан дуоларининг қабулини қанчалик истаётганларини кўрсатишларини истайди. Бу феълий дуодир. Феълий дуо кишининг бирор орзусига етиш учун Аллоҳга дуо қилиб, кейин имкони борича ҳаракат қилишдир. Масалан, имтиҳондан муваффақиятли ўтишни истаймиз. Бунинг учун фақат дуо қилиш билан тўхтаб қолмаслигимиз керак. Аллоҳга дуо қилиб имтиҳонларга тайёрланишимиз зарур. Тайёрланишдан аввал Аллоҳдан бизга ўткир зеҳн беришини исташимиз, тайёрланиб бўлгач эса имтиҳонларни осонлаштиришини сўрашимиз иборали дуодир. Имтиҳонга тайёрланиш эса иборали дуони қувватловчи феълий дуодир. Феълий дуо иборали дуо билан бирга қилиниши керак бўлган ибодатдир. Иборали ва феълий дуога яна бир мисол тавбадир. Кишининг бирор гуноҳ учун тавба қилиши, Аллоҳдан мағфират тилаши иборали дуодир. Лекин бу билан унинг масъулияти тугамайди. Гуноҳлари учун тавба қилган одам, бундай кейин ҳаракатларини, амалларини, сўзларини назорат қилиши, қисқаси ўз устидан ўзи ҳоким бўлиши лозим. Қисқаси тавба қилган нарсаларига асло қайтмаслик учун имкониятининг охирги даражасигача ҳаракат қилиши лозим. Бу унинг феълий дуоси бўлади.\nШерик қўшиш, яъни ширк Аллоҳдан ўзга бошқа илоҳ бор дейиш энг катта кечирилмас гуноҳдир. Унинг нақадар улкан гуноҳ эканлиги ҳақида Қуръонда шундай дейилган:\n«Албатта, Аллоҳ Ўзига ширк келтиришларини кечирмас. Ундан бошқа гуноҳни, кимни хоҳласа, кечирадир. Ким Аллоҳга ширк келтирса, шубҳасиз, катта гуноҳни тўқибдир» (Нисо, 48-оят).\nШирк тарихнинг ҳамма даврларида мавжуд бўлган. У ҳозирги яшаб турган давримизда ҳам йўқ эмас. Кўпчилик ўзининг ширк ичида яшаётганидан бехабар ҳолда, уни ёмон кўради. Аллоҳнинг сифатларини бошқаларга боғлаш, уларни баъзи одамларга тадбиқ этиш ҳам ширкнинг бир туридир. Мисол усун одам Аллоҳдан бошқасининг розилигини топиш, уни хурсанд қилиш учун яшаётган бўлса, ундан мадад кутса бу ширк бўлади.\nОдамлар учун бу улкан гуноҳдан сақланишнинг ягона йўли дуо қилишдир. Чунки дуо қилувчи одам Аллоҳнинг биру борлигини, Унинг қаршисида ожизлигини, исташ мумкин бўлган Зот фақат У эканлигини, ёлғиз мададкори ҳам Аллоҳлигини тан олган бўлади. Шу сабабли дуо мўминни ширкдан асрайди. Зеро бу ҳақда Набий соллаллоҳу алайҳи васаллам:\n«Дуо мўминнинг қуролидир», деганлар.\nАллоҳ таоло Қуръон каримда:\n«Эй Набий, сенга ва сенга эргашган мўминларга Аллоҳ кифоядир» (Анфол, 64-оят) билдирган оятга кўра мўминлар мадад сўралишга лойиқ Зот ягона Аллоҳ эканини биладилар. У ҳар соҳада энг устун, чексиз қудрат соҳиби, эшитувчи ва билувчи Зотдир. Шундай экан ёрдам фақат ва фақат ҳамма Унга муҳтож бўлган, Ўзи эса ҳеч кимга муҳтож бўлмаган Аллоҳдан сўралиши керак. Қуръон каримда Аллоҳдан ўзгага дуо қилиш хатолиги ва дуога лойиқ Зот фақат Аллоҳ эканлиги шундай баён қилинган:\n«Аллоҳ билан бирга бошқа илоҳга илтижо қилма. Йўқса, азобланганлардан бўласан» (Шуаро, 213-оят).\nБошқа оятларда Аллоҳдан ўзгага дуо қилувчиларнинг ҳолати ҳақида шундай дейлилган:\n«Уларнинг Аллоҳдан ўзга ибодат қилаётганлари ҳеч нарсани ярата олмаслар. Ҳолбуки, ўзлари яратилурлар. Ўликлардир, тирик эмаслар ва қачон қайта тирилишларини билмаслар» (Наҳл, 20–21-оятлар).\nБуларни билган мўмин асло ва асло Аллоҳдан бошқасига дуо қилмайди. Фақат Унга илтижо қилиб, фақат Ундан истайди. Шу сабабли «Фотиҳа» сурасида иймон келтирганларга қуйидаги оятлар дуо тарзида таълим берилган:\n«Сенгагина ибодат қиламиз ва фақат Сендангина ёрдам сўраймиз. Бизни тўғри йўлга ҳидоят қилгин. Ўзинг неъмат берганларнинг йўлига (бошлагин), ғазабга дучор бўлганларнинг йўлига эмас, адашганларникига ҳам эмас» (1–4-оятлар).\n17:15 / 03.03.2019 1046\n07:30 / 04.03.2019 1511\n903 11:15 / 16.08.2019\nМол беришни одат қилган одам бахиллик сиртмоғидан озод бўлади\nАллоҳ таоло Қуръони каримда марҳамат қилади.Яхшилик юзингизни машриқ ёки мағриб томонга буришингизгина эмас. Лекин яхшилик ndash Аллоҳга, охират кунига, давоми...\n754 09:10 / 29.08.2019\nҲадисни ривоят қилиш ва бу ишга ижозат бериш ҳақида\nVII бобФақиҳ Абу Лайс раҳимаҳуллоҳ айтадилар .Одамлар ҳадисни ривоят қилиш ҳақида ихтилоф қилишди, агар .бизга ҳадис айтди, деганнинг ўрнига .бизга хабар берди, ёки давоми...\n788 12:45 / 17.04.2019\n2951 16:00 / 20.06.2019


Санжар ибн Маликшоҳнинг мактуби - Hidoyat.uz\nАсосий саҳифа Мақолалар Санжар ибн Маликшоҳнинг мактуби\nЧоп этилди Aprel 16, 2019 Санжар ибн Маликшоҳнинг мактубиda fikr bildirishni o'chirish\nҲижрий 504 йил Рамазон ойининг ўн биринчи куни чоршанбада Санжар ибн Маликшоҳ Самарқанддаги Қосим ибн Жўқийга бир мактуб юборди. У мактубда шундай ёзган эди: «Шайх ул-машойих вал-муслимин Али ибн Муҳаммад, Қози Алоуддин ибн Умар, Хожа Имодуддин, Амир Абдулваҳҳоб каби Самарқанд улуғларининг билдиришларича, муҳтарам Шайх Юсуф Ҳамадонийнинг ёши камолга етибди. Унинг ҳузурига бориш учун бизнинг фурсатимиз йўқ. Зеро, Сулаймоншоҳ буюк бир лашкар билан бу тарафга келаётган экан. Шу боис мамлакатни ташлаб, Самарқанд вилоятига бориб келолмаймиз. Дарвишларнинг такя харажатлари учун Қосим ибн Жўқийга ҳалол йўлдан қўлга киритилган эллик минг динор юборилди. Сиз бизнинг ишимиз учун Фотиҳа ўқисангиз. Сизлардан асосан мақсадимиз шуки, ҳазрати шайх (Ҳамадоний)нинг ахлоқ ва аҳволи хусусида ёзиб, бизга жўнатинг. Чунки эшитишимизча, ҳазрати шайхнинг йўли ва атвори саҳобалар (уларнинг барчасидан Аллоҳ рози бўлсин) йўлидек экан. Албатта, бунга эътибор бериб, дуогўйингизни ҳам бу давлатдан насибадор қилинглар».\nКейин ҳазрати шайх ул-ислом азизларнинг ҳузурига, Хожа Абдуллоҳ Баррақийнинг уйига бордилар. Хожа Ҳасан Андоқийни, Хожа Аҳмад Яссавийни, Хожа Шоҳ Ғатфарийни ва бу фақир Абдулхолиқни йиғдилар. Султон Санжар масаласини тушунтирдилар. Сўнг барча Шайх Юсуф Ҳамадоний ҳузурига кирдилар. Санжар ибн Маликшоҳнинг орзусини шайхга арз қилдилар. Шайх унинг иши учун Фотиҳа ўқиб, бундай дедилар: «Эй дарвишлар, бизнинг хатодан бошқа амалимиз йўқки, уни Санжарга юборсак?». Шунда Хожа Алийёна: «Ҳазрат, дарвишлар сизнинг рухсат беришингизни сўрамоқдалар», деганида, шайхимиз: «Биздан Аллоҳ расулининг шариатига мувофиқ нима кўрган бўлсангиз, шуни ёзинг!» дедилар.\n Т.н.да шу сўздан кейин: «Хожа Алийёна, Хожа ал-Ҳакам, Хожа Шамсиддин Ғатфарий, Шайх Низомиддин Моутридий, Хожа Муҳаммад, Хожа Козируний Гулободий, Хожа Шаръий Муҳаммад, Хожа бул Ғатфарий, Абу Мусо, Имом Яҳе Ғатфарий, Хожа Исҳоқ, Хожа Сулаймон Орифи Туркий, Хожа Жуқла, Хожа Қурайш, Хожа Одам Шавдорий, Хожа Работ».\nХожа Абдулхолиқ ҒИЖДУВОНИЙнинг «Мақомоти Юсуф Ҳамадоний» китоб идан\nАсар “Мовароуннаҳр” нашриётида чоп этилган. Нашриётдан харид нархи 11500 сўм.


Бир ўйин тарихи. Қолдирилиб эртаси кун ўтказилган баҳс ёхуд "Насаф"нинг ОЧЛ дебютидаги муваффақиятсизлиги / CHAMPIONAT.asia\n23:34"Ростов" 20 ёшли футболчи билан шартнома имзолайди 0 23:06Альфонсо Дэйвис испан грандига ўтиши мумкин эди 1 22:49Рамос ва Каземиро "Реал" тарихидаги энг яхши футболчилардан тузилган рамзий жамоага киритилди 7 22:28ЕЧЛ плей-оффи қаерда ўтказилади? 0 22:13Найнгголан Римга қайтмоқчи 0 21:57"Пахтакор"нинг карантиндан кейинги биринчи машғулоти қандай ўтди? 0 21:55Премьер-лига клублари мавсум рестартидан олдин назорат баҳсларини ўтказади, унда ҳакамликни эса мураббийлар бажаради 0 21:37Вазирлар Маҳкамаси қарори ижроси, “Истиқлол”нинг кейинги тақдири, вилоятда клублар сони оширилиши. Фарғона вилояти футбол ассоциацияси биринчи вице-президенти Носир Отақўзиев билан суҳбат 9 21:35Расман: “Реал” Ла Лига рестартидан кейин қолган баҳсларни бошқа стадионда ўтказади 1 21:18Лукас Моура: “У АПЛ афсонасига айланиб бўлган” 1 21:00“Челси” АПЛдан захира имкониятини 9тага оширишни сўради 2 20:45Стерлинг “Ман Сити”ни фақат бири клуб туфайли тарк этиши мумкин 2 20:32“Ротор” ва Россиянинг бир қатор клублари Беларусь чемпионати тўпурарларидан бирига қизиқмоқда 2 20:30Карикатура: АПЛ мураббийлари чемпионат бошланишига тайёрланишмоқда 0 20:22Тарихда бугун: Ўзбекистон МТЖ Купер бошчилигида Туркия билан ўртоқлик ўйини ўтказган 4\nБир ўйин тарихи. Қолдирилиб эртаси кун ўтказилган баҳс ёхуд "Насаф"нинг ОЧЛ дебютидаги муваффақиятсизлиги\n07 апр 14:26\nТеглар : Насаф ОЧЛАл Жазира2012 йил\n2011 йил ОФК Кубогида зафар қучган "Насаф" 2012 йил ОЧЛда ўйнаш ҳуқуқини қўлга киритганди.\nУкраиналик мураббий Анатолий Демьяненко 2011 йил "Насаф" билан ОФК Кубогида бош совринни ютгач, мавсум якунига етганидан сўнг клубни тарк этади. Буёғига жамоа бошқарувини қўлга олиш Рўзиқул Бердиев зиммасига қолганди.\n"Насаф"ни янги мавсумда Осиё чемпионлар лигаси гуруҳ босқичидаги дебют кутиб турарди. Гуруҳдаги рақиблар "Ал Жазира" (БАА), "Истиқлол" (Эрон) ва "Ал Райан" (Қатар) бўлиб, қаршиликлар илк учрашувни ўз уйларида "Ал Жазира"га қарши ўтказишганди.\nМарт ойи бошларида Қаршида футбол ҳавоси ҳукм сура бошлади. Бу пайтга келиб аллақачон ОЧЛ тақвими аниқ бўлиб улгурган, "Насаф" - "Ал Жазира" баҳси 6 мартга қўйилганди. 5 март куни одатга кўра ҳар икки жамоа бош мураббийлари иштирокида ўйиндан олдинги матбуот анжумани ташкил этилди.\nОЧЛдаги дастлабки матбуот анжуманида "Насаф"дан бош мураббий Рўзиқул Бердиев ва жамоа сардори Ботир Қораев иштирок этишди. Кечки пайт ҳар икки жамоанинг расмий машғулоти ҳам бўлиб ўтди. Шу куни ҳаво бирмунча илиқ эди.\nЛекин ўйин бўладиган кун ҳаво айниб эрталабдан қор ёға бошлади. Кечга яқин стадион оппоқ қор билан қопланди. Қор шунақанги юзга урардики, футбол ўйнашнинг асло иложи йўқ эди. Майдон четини қизил ранг билан чизишга ҳаракат қилишди. Қизил тўп йўқлигидан (об-ҳаво бундай бўлишини ким ҳам билибди дейсиз) тўпниям қизилга бўяшга уриниб кўришди. Лекин бари фойдасиз бўлди. Ранг барибир ўчиб кетаверди.\nБу пайтга келиб ҳар икки жамоа вакиллари стадионда эди. Кам сонли бўлса-да мухлислар ҳам келганди. ОФК вакиллари ўйинни ўтказиш борасида бир қарорга кела олмай анча қийналди. Одатда бундай ҳолатда сўнг сўзни айтиш фақат бош ҳакам зиммасида қолади. Кореялик ҳакамлар паға-паға ёғаётган қор тагида стадионни обдон айланиб чиқишади. Маълумки, ҳакамлар учун майдон ичи ва четидаги чизиқлар муҳим роль ўйнайди.\nЧизиқ чизишга уриниш зое кетади. Чунки барибир бўягандан кейин 3-4 дақиқа ўтмай қор қоплаб қолаверади. Учрашув комиссари ҳам обдон бош қотиради. Адашмасам, ўшанда якуний тўхтамга келиш учун бир соат кетганди. Охири барча учун фойдали қарор қабул қилинади: ўйинни қолдириш ва эртаси кунга белгилаш.\nШундай қилиб қалин қор туфайли "Насаф" - "Ал Жазира" баҳси 6 мартдан 7 мартга кўчирилади. Эртаси кун бир кун олдинги об-ҳаводан асар ҳам қолмайди. Қуёш чиқиб қор эриб кетганди. Айни мириқиб футбол ўйнайдиган ҳаво бўлган ўзиям. Шундай қилиб соат 17:00да учрашувга старт берилади.\n"Насаф" баҳсни қуйидаги таркибда бошлаган:\n42. Муроджон Зухуров, 4.Мақсуд Каримов, 5.Ботир Қораев, 7.Жаҳонгир Жиямуродов, 8.Андрей Переплёткин, 9.Илҳом Шомуродов, 10.Кенжа Тўраев, 17.Артур Геворкян, 18.Фозил мусаев, 20.Эркин Бойдуллаев, 34.Боян Малишич.\nЗахирадан тушганлар: 11.Носир Отақўзиев, 19.Иван Бошкович.\nКатта футболни соғинган қаршиликлар 2-дақиқадаёқ ҳисобни очишади. Бу вазиятда Фозил Мусаев гол муаллифи бўлади. Тезкор голдан ҳамма хурсанд бўлганди. 18-дақиқага келиб ҳисоб "Насаф" фойдасига 2:0 кўриниш олади. "Ал Жазира" футболчиси Сами Рубайя тўпни ўз дарвозасига киритиб қўяди.\n39-дақиқада БААлик футболчилар ҳам тўп киритишнинг уддасидан чиқишади. Жума Абдулла танаффусга оз қолганда ҳисобни қисқартирганди. Шундай қилиб майдон эгалари 2:1 ҳисоби билан танаффусга йўл олишади.\nЛекин нимадир бўлади-ю, иккинчи таймда сценарий буткул ўзгариб кетади. Энди устунлик тўлиқ "Ал Жазира" томонга ўтиб, "Насаф"нинг ўйини ўхшамай қолади. Бунинг натижасида 68-дақиқага келиб меҳмонлар Абдулла Мусанинг голи эвазига ҳисобни тенглаштиришади. Орадан етти дақиқа ўтиб бразилиялик Баре жамоасини олдинга олиб чиқади. Ўшанда айнан шу футболчининг захирадан тушиши ўйинни ўзгартириб юборганди.\n88-дақиқада эса фаолиятининг ёрқин дамларини "Валенсия", "Бетис", "Милан" ва "Сарагоса" клубларида ўтказган Рикардо Оливейра ўйинга якуний нуқтани қўяди - 2:4.\nШу тариқа "Насаф" ОЧЛни мағлубият билан бошлайди ва гуруҳ босқичининг кейинги беллашувларида ҳам ғалаба қозона олмаган. Олтита ўйиндан бештаси мағлубият ва биттаси дуранг билан якун топганди. Тўплар нисбати 4-14. Ягона дуранг Теҳронда "Истиқлол" билан баҳсда қўлга киритилган - 0:0.\nЎшанда "Ал Жазира" сафида Лукас Нейл (Австралия), Баре (Бразилия), Матиас Дельгадо (Аргентина), Рикардо Оливейра (Бразилия) каби легионерлар ҳаракат қилганди.\n07 апр 22:09:12\nHa bilamiz soxtakoring hakamlar jamoasi bo'ganidan keyin albatta (soxta) chempion, buni butun O'zbek xalqi biladiku)) 2015 dagi xarom chempionligi esingdami))\n07 апр 17:49:40\nАтайин ютказиб берган булса хаммасини осиш керак буларни.\nSan Nasafnikiga osilguncha o'zingni Paxtakoringni bil.\nBir o'yin tarixi: 2015-yil 25-sentyabr. Paxtakor 3:2 Metallurg (kelishilgan o'yin).\nEsingdan chiqdimi Soxtakoringni shunaqa o'yinlari. Shu yili Paxtakoring mana shunaqa kelishilgan o'yin qilgan, keyin (duxsiz) PFL tomonidan jazolanish o'rniga shu yili Paxtakoring shunaqa xarom g'alabalar orqali soxta chempion bo'lgan.\nAslida mana shunaqa kelishilgan o'yin qilgani uchun Paxtakoringni osish kerak!\n07 апр 19:37:30\nSoxtakorchila osillaring Nasafnikiga, hammengni ko'taradi)))\n07 апр 19:25:14\nsiz usha yili nima buganino bilasizmo uzi nasaf ofc olganidan kein DEMYANENKOGA bosim utqazishgan buni uzi intiryularida aytgan uzbekiston kubikda bilib turib yutqazib bergan edi ushanda xamma anglab yetkanidi usha uyin sotilganligini yana 1 nersa 1kun oldin paxtakor va bunyotkor yutqazgan edi nasaf 2 0 xisobids yutib turib 2 chi bulimda uyinni tashlagan edi ushanda yuqorida qungiroq bulganligini xamma bilgandi\nКушиламан. Пойтахт клублари ютказгани учун Насафга ютказиш буюрилганди.\n07 апр 16:30:06\nЭ нималар деяпсиз юрт шаьнини химоя килаетган жамоа атайин ютказиб берадими, тем более у вактларда насафда пул куп булган\n08 апр 00:42:58\nАфсус санлага ачиниш мумкин качон чемпион буласанла насиб килармикан\nУзингни хурсанд килиб юрувур чемпионмиз деб,бизга халол чиройли уйин курсатса етади и бизга ачинма ,Насафга Узбекистонни камида 90 фоизи мухлислик килади ,санларгачи хеч Ким,нафратланади мана бунга ачин и санларга балет киладиганла хам аснавной П 79 ни мухлислари\n07 апр 22:09:45\nAl jazeera 2- tsymda doping olib chiqqan buni bir arab futbolchi tan ham olgandi BAA nashtlarda sun'iy issiqlik beradigan adrinalin stimulator ichilgan 6 ta futbolchi natijada tezlashgan arablar\n07 апр 19:28:14\nМакола муаллифи айтганидек кам сонли мухлислар келишмаган. Мухлисларни киргизишмади. Шахсан узим уйинни эртага колдиргунича ташкарида кулда билет билан кутиб утирдим качон киргизишаркин деб.\n07 апр 17:14:00\n2011 йилда ОФКни ютган. 2012 йилда ОЧЛда 1 дурранг 5 маглубият демак ростанам ОФК ва ОЧЛ савия осмон билан йердек экан.\nFarosating boʻlsa Trenerlar almashganiga eʼtibor berishing kerak edi. Agar maqsad OCHL dan guruhdan chiqish boʻlsa , Demyaninko ga javob berib , tajribasiz Berdiyev ni quymas edi. Berdiyevga bu katta futbolda tajriba boʻldi\n07 апр 15:07:01\nJonli efirda koʻrganman. Magʻlub boʻglsaham zoʻr oʻynagan nasaf\n07 апр 23:32:38\nСени Бир умрлик карантинга тикиб ташаш керак ,ачинаман сенга Антинасаф вирус бор сенда\n07 апр 23:25:27\nУлсанг хам Насафникига осилиб уласан Сен, Насаф хакида езилса нимадир демасанг кисир коласан ичингдаги вирусинг Чириб кетади куплигидан\n07 апр 15:30:49\naynan usha yili nasaf yutqizib ergan barcha uyinlarga\n07 апр 19:55:12\nХеч канака атайин ютказиб бермаган. Кор екган куни хам эртасига хам стадионда эдим. Хато Рузикул Бердиевда булди. Аслида хато эмас тажрибасизлик ва мана шу бахс жуда катта дарс булган Бердиевга. Уйинни дахшат бошлади Насаф, 30 минутгача Алжазирани еб ташади. Хатто Алжазира мураббийи хам нима киларини билмай колганмни интервюсида айтганди. Проста мавсумни биринчи учрашуви булгани учун жуда ортикча куч сарфлаб куйишди, уже биринчи таймда Насаф чарчаб колгани шундок куриниб колди. Куч тугри таксимланмаганди уша уйинда. Бу уйиндан кейин болла синиб колишди. Тугри уша даврда Усмон Тошев Насафни емиришни бошлаганиям тасири курсатмай комаганди. Хозирги кунда Насаф хар бир уйинда кучини тугри таксимлашни билади. Бу уша уйиндан кейин Бердиев тактикасида якуол сезилганди\n07 апр 17:11:31\n2011 йилги кубок финали эсимда. Пахтакор Насаф ўйинида ОФК кубоги сохиби Насаф Пахтакорга ютқазган эди. Стадиондан туриб Насафни қўллаб қувватлаганмиз. Аммо ўша йили бирорта соврин ютмаган Пахтакор ғалаба қозониб кубокни олган эди. Иракли Климиашвили зўр ўйнаган эди.


16 январ 2021, Тошкент вақти: 23:13\nХивалик 26 яшар Исломжонобод Ражапов милиция зобити ўзи ва шеригини дўппослагани ҳақида 26 март куни Озодликка шикоят қилди.\nРажапов иддаосича, 14 март куни Хиванинг “Ичан қалъа” тарихий комплекси ҳудудида ўзини Фахриддин деб таништирган милиция майоридан халқ билан яхши муомала қилишни сўрагани ортидан¸ майор ўзи ва шеригини дўппослаган.\n- Шеригим билан “Ичан қалъа”да айланиб юргандик. Йўлда машиналар тўхташ белгисида тўхтамасдан ўтиб кетаяпти. Йўл четида ГАИ ходимлари қараб туришибди. “Хивада йўл ҳаракати қоидаси ўзгарганми, нега машиналар "тўхта" белгисига тўхтамайди”, деб сўраган эдик, ёнида фуқаролик кийимида бўлган Фахриддин деган милиция зобити “Бизга ақл ўргатасанми”, деб дўқ қилди. “Одамлар билан хушмуомала бўлинг, ҳаққингиз йўқ бунақа қўпол муносабатда бўлишга” дегандик, “Менга ақл ўргатасанми”, деб шеригимни ерга босиб урди. Мен видеога олишни бошлагандим, телефонимни тортиб олиб, мени ҳам урди. Кейин “Матиз” машинасига босиб, Хива шаҳар ИИБсига олиб боришди, - дейди Исломжонобод Ражапов.\nРажаповнинг 24 ёшли шериги Маъмурбек Матчонов калтакланиш оқибатида жиддий жароҳат олмаганини эътироф қилди:\n- Оёғимдан чалиб, ерга ётқизиб урди. Жиддий жароҳат олмадим, лекин бизнинг қўриқчиларимиз бўлган милиция ходимлари калтаклагани алам қилаяпти. Калтаклаётган пайтда дўстим видеога олганди. Мени калтаклаган Фахриддин деган опер энди телефонни очиш учун кодини сўраяпти. Биз айтмадик, чунки видеони ўчириб ташламоқчи. Прокуратура телефонимизни текширишса¸ ичида калтакланганимиз видеоси бор, - деди Маъмурбек Матчонов.\nМилиция бўлимида уч соат ушлаб турилганидан сўнг қурувчи йигитлар¸ тегишли протокол тузилганидан сўнг¸ қўйиб юборилган.\n15 март куни Ражабов ва Матчонов милиция ходимлари томонидан калтаклангани юзасидан туман прокуратураси ва вилоят Ички ишлар бошқармасига шикоят қилган.\nОзодлик хивалик йигитлар иддаоси юзасидан муносабат сўраб¸ Хоразм вилоят Ички ишлар бошқармасига телефон қилди.\nХива шаҳар Ички ишлар бўлимининг Жиноят-қидирув инспекциясида Фахриддин исмли ходим борлигини тасдиқлаган бошқарма ходими шундай шикоят тушгани ва бу бўйича хизмат текшируви олиб борилаётганини айтди.\nЎтган йилнинг октябр ойида Бухорода яшовчи 46 ёшли мардикор Рустам Мавлонов "милиция зобити ўзини дўппослаганидан сўнг шифохонага тушиб қолгани" ҳақида Озодликка шикоят қилган эди.\n2018 йилнинг июнь ойида эса Қашқадарёнинг Китоб туманида ҳомиладор аёл милиция зобити ўзини калтаклаши оқибатида қорнидаги ҳомиласидан ажралиб қолиш хавфини бошидан кечирган ҳақида Озодликка шикоят қилганди.


Хитойда саримсоқнинг юқори ҳосили экспорт нархлари пасайишига олиб келиши мумкин • EastFruit\nБош саҳифа › Янгиликлар › Хитойда саримсоқнинг юқори ҳосили экспорт нархлари пасайишига олиб келиши мумкин\nХитойда саримсоқнинг юқори ҳосили экспорт нархлари пасайишига олиб келиши мумкин\nМуаллиф: EastFruit 3 Июн 22 2 Июн 22 033\nХитойда саримсоқнинг янги мавсуми бошланди. Дастлабки партиялар экспортга июнь ойида жўнатилиши кутилмоқда. Саримсоқ етиштириладиган майдонларда йиғим-терим қизғин давом этмоқда. Маҳсулот сифати ўтган йилгидан юқори, ва 5,5-6 см калибрли саримсоқ миқдори анча кўп.\n“Айни пайтда шандунлик фермерлар саримсоқ йиғим-теримини якунламоқда ва улар сабзавотни очиқ ҳавода қуритишни бошлаган. Ҳаво намликдан ҳоли, бу саримсоқни қуритишга ёрдам берди. Жорий мавсумда саримсоқ бошлари жуда йирик, уларнинг тахминан 60% -70%и 5,5 см, 6 см ёки ундан ҳам каттароқдир«, дейди Jining Shangzhuo Food Co., Ltd компаниясининг савдо ишлари бўйича менежери жаноб Wang.\nШандун провинциясида саримсоқ йиғим-терими тахминан 10 кундан кейин якунланиши кутилмоқда. EastFruitнинг FreshPlaza маълумотларига асосланган хабарига кўра, саримсоқ ортилган биринчи денгиз контейнерлари июнь ойи бошида ташқи бозорларга жўнатилади.\n«Бу йил яхши ҳосил олдик. Қолаверса, ўтган мавсумда етиштирилган 1 миллион тоннага яқин саримсоқ захирада қолди. Шунинг учун саримсоқнинг экспорт нархи ўтган йилги нарх даражасидан пастлаши кутилмоқда. Жорий буюртмалар учун FOB нархи тахминан 950 долларни ташкил қилади, аммо ҳақиқий нарх мижоз талаб қиладиган қадоқлаш усулига боғлиқ бўлади. Турли хил қадоқлаш усулларида турлича харажатлар зарур”, дейди мутахассис.\nЖаноб Wangнинг экспорт бозори тенденциялари ҳақидаги тахминлари сўралганда у шундай жавоб берди: “Март ойидан бошлаб юк ташиш нархи пасайиш тенденциясида. Циндао ва Европа ўртасидаги ҳозирги юк ташув нархи ҳар бир контейнер учун тахминан 8500 долларни ташкил қилмоқда. Харажатлар келгусида яна ҳам пасайиши кутиляпти, Украинадаги уруш ҳали тугамади, табиийки, бу омиллар саримсоқ бозорига таъсир ўтказиши мумкин. Қолаверса, бу йил жаҳон бозорида рақобат анча кучли«.


Ислом Каримовнинг таваллуд кунига тайёргарлик\n13:45 25.01.2017 (Янгиланган 13:47 25.01.2017)\nТаълим муассасалари, ҳарбий қисмлар, меҳнат жамоалари ва маҳаллаларда ушбу сана муносабати билан турли маданий-маърифий тадбирлар, хотира кечалари ўтказилаётгани таъкидланган\nТОШКЕНТ, 25 янв — Sputnik. Ўзбекистондаги маҳаллий оммавий ахборот воситалари хабарига кўра, шу кунларда Ўзбекистоннинг барча ҳудудларида мамлакатнинг Биринчи Президенти Ислом Каримов таваллуд топган кун — 30 январь санасини нишонлашга тайёргарлик кўрилмоқда.\n"Ўзбекистонга ҳеч ким халақит бермасин!" ёхуд Ислом Каримовнинг энг ёрқин фикрлари\nТаълим муассасалари, ҳарбий қисмлар, меҳнат жамоалари ва маҳаллаларда ушбу сана муносабати билан турли маданий-маърифий тадбирлар, хотира кечалари ўтказилаётгани таъкидланган.\nХусусан, Самарқанд давлат университетида ўтказилган ана шундай тадбирда Ислом Каримов ҳаёти ва фаолияти, бой маънавий мероси ҳақида сўз юритилган.\nЎзбекистоннинг Биринчи президенти Ислом Каримов 2016 йилнинг 2 сентябрида инсульт оқибатида вафот этган эди.\nИлгарироқ Ўзбекистоннинг Биринчи Президенти Ислом Абдуғаниевич Каримовнинг туғилган куни муносабати билан 2017 йил 30 январда "Оқсарой" қароргоҳи музей сифатида ишлай бошлаши ҳақида хабар қилган эдик.\nмузей, 30 январ, Оқсарой, Ислом Каримов


Азиз Абдураззоқ. Ойдек жамоллар (ҳикоя) — www.ziyouz.uz\nБош саҳифа Ўзбек насри онлайн антологиясиАзиз Абдураззоқ (1928-2007)Азиз Абдураззоқ. Ойдек жамоллар (ҳикоя)\nАзиз Абдураззоқ. Ойдек жамоллар (ҳикоя)\nОйдай аёл эди Ойжамол. Ёши олтмишга яқинлашиб қолганида ҳам яхши сақланган эди. Сип-силлиқ, оппоқ кулча юзлари, атрофларига эндигина билинар-билинмас ажин туша бошлаган шаҳло кўзлари доимо кулиб турарди. Келинчаклик даврининг гаштига тўймай тамшаниб қолган, умр бўйи жудоликда, ёлғизликда яшаётган бу аёлнинг иродаси дугоналарининг ҳавасини келтирарди. Аммо Ойжамол ёлғиз қолганида, айниқса, ярми бедор ўтган, ўзининг дилидаги таъбири билан айтганда «пўчоққа чиқиб кетган» чала тунларда қанчалик жиддий, қанчалик хаёлчан бўлишини бир ўзигина билади, холос. Биронта дугонаси:\n— Ҳай, Ойжамол, кеча телевизорда ажойиб кино бўлди, кўрдингизми? — деб сўрагудай бўлса, бирор нарса сабаб бўлиб кўролмай қолганини айтади.\nАслида кино уруш ҳақида бўлгани учун телевизорни атайлаб ўчириб қўйганини айтмайди. Ўчириб қўядию бир хил бўлиб кетади. Хаёл уни ўтмишга қайтаради: болалиги ўтган боғ кўчалар, ота маскани — чоғроқ қўрғонча, боғидаги кенг-кенг ишкомлар, бақалари тинмай вақиллаб турган ҳовуз, ҳовуз лабида супа, у ерда ўзидек жамалак соч дугоналари билан боғ қўришиб, ўсма қўйишиб, ашула айтишиб ўтирган кезлари — ажиб тароватли ёз кунлари ва ҳоказо… У замонлар энди фақат аҳён-аҳёнда тушларида кўринади. Балки урушда йўқ бўлиб кетган Жамолиддин қайтиб келару, аммо болалик… боғ кўчалар… Йўқ, асло…\nУ Жамолиддин билан кечган нурдай кўз қамаштирувчи кунларини, оҳулардай тез ўтган чопқир тунларини эслайди. Жамолиддин ҳам ўша боғ кўчалик йигитлардан эди. Улар бир мактабда ўқиган, бир кўчада ўсган, вақт-соати етиб, бир-бирларига кўнгил қўйган эдилар. Афсуски, уларнинг қувончлари — келин-куёвлик давру давронлари кўпга бормади. Улар ҳали чиллалик эканидаёқ уруш бошланиб, кўп қатори Жамолиддин ҳам эгнига шинел кийиб, қўлига қурол олиб, жангга кетди. Ойжамолга Жамолиддиндан икки ёдгорлик қолди. Бири — никоҳ оқшомидан бир кун илгари у тақиб қўйган узук бўлса, иккинчиси — бўйида энди пайдо бўла бошлаган мурғак жоннинг ёқимтой жонсараклиги эди. Биринчи эсдалик ҳамон унинг бармоғида. Аммо иккинчиси… Юз-кўзлари отасини, тиниқ оқлиги онасини эслатадиган пахтадай ўғил бир ёшга етиб-етмай қизамиқдан нобуд бўлди. Жамолиддин бўлса ҳали ўғилчаси дунёга келмасиданоқ, минг тўққиз юз қирқ иккинчи йилнинг февралида Киев учун олиб борилган жанглардан бирида шаҳид бўлган эди. Аммо бу ҳақдаги хабар Ойжамолга урушдан кейин, минг тўққиз юз қирқ еттинчи йилнинг саратонида гармселдай етиб келди. Хабар бўлганида ҳам бемаъни: «… дом-дараксиз йўқолди…»\nШундан кейин Ойжамолни ширин сўзлар билан юпатувчилар, «дўстона» маслаҳат берувчилар аввалгидан ҳам кўпайиб кетди. Биров:\n— Илойим ёлғон бўлсин! — деди.\n— Асир тушиб кетгандир, — деди.\nБошқа биров эрга тегишини маслаҳат берди. Хуллас, бу бировлар бир неча кун ичида бечоранинг ҳам бошини, ҳам энсасини қотириб юборишди. Ойжамол бўлса ҳеч кимнинг маслаҳатигаю насиҳатига қулоқ солмай, ўла-ўлгунча Жамолиддинни деб яшашга қарор қилди. Уни бундай қароридан ҳеч ким қайириб «йўлга» сололмади. Дугоналари, ҳеш-ақраболари уни асло кўндиролмадилар. У не-не «яхши жойлардан чиққан» номзодларни рад этди. Уларнинг бирортасини Жамолиддинга сал-пал бўлса ҳам ўхшатолмади.\n— Ахир, юрагим «жиз» этмаса нима қилай? — дер эди ўртада турган далолатчиларга.\nУнинг юз-кўзларидаги қувноқлик фақат мана шу кўнгилга урган далолатчилар кўпайиб кетгандагина йўқолар эди. Шундан кейин бир мунча муддат қулоғи тинчиб юрар, бироқ тиниб-тинчимас савобталаблар яна миясини ачитишни бошлар эдилар.\nОйжамолнинг ҳовлиси бузилиб, унга ҳам бир хонали квартира тегди. Лекин у квартирани олганидан эмас, қулоғи тинчиганидан хурсанд бўлди. Энди бу ерда аввалги маҳалладаги каби бекорчи қўшнилари йўқ. Ҳеч ким эрга тег, деб маслаҳат бермайди, насиҳат қилмайди.\nОйжамол яшайдиган уйда биз қўшни бўлиб қолдик. Бир неча йил қўшничилик қилдик. Қўшничилигимизнинг дастлабки кунларидаёқ у менга:\n— Айланай, кўнглингизга қаттиқ ботса ҳам бир гапни айтиб қўяй, — деди майин, синиқ овозда.\n— Айтинг, айтинг, — дедим мен ҳайрон бўлиб.\n— Шу десангиз, менга насиҳат қилган, маслаҳат берган одамни умримда ёмон кўраман.\nУ сўзини тугатмасиданоқ мен гапни илиб кетдим:\n— Худди менинг ўзим экансиз, она, — дедим мен. — Мен ҳам маслаҳат берган, насиҳат қилган одамни ўлгудай ёмон кўраман. Ўзим ҳам ҳеч кимга ақл ўргатмайман. Чунки ҳамманинг ҳам ўз ақли, фаросати бор. Ҳар ким ҳам кўнгли буюрган ишни қилаверсин. Менинг одамлар билан нима ишим бор?\nБу гап қўшнимга жуда маъқул бўлди. Шундай қилиб биз бир неча йил, тўғрироғи, ўн етти йил қўшничилик қилдик.\nОйжамол етмиш етти ёшида тўсатдан оғриб, ётиб қолди. Аҳволи оғир бўлиб, қаровчиси йўқлигидан акаси билан жияни келиб олиб кетишди. Бир неча кундан кейин улар келдилар.\n— Ойжамол онамнинг аҳволи қандай? — деб сўраган эдим, акаси:\n— Вафот этди, — деди.\n«Во ажаб… Шундай чиройли кампир ҳам ўладими?» — деб ўйлабман ногаҳон.\nБечора Жамолиддиннинг расмини доим ёнида олиб юрар экан. Уни бағрига босганча жон берибди.\nРукнларАзиз Абдураззоқ (1928-2007)\n← Аввалги Аввалги Азиз Абдураззоқ. Акам эккан ўрик (ҳикоя)\nКейинги → Кейинги: Комил Аваз. Қайтар дунё (ҳикоя)


Адабиёт бўйича Нобелга сазовор бўлган аёллар ҳақида биласизми? - Халқ сўзи\n19:25 14 Июль 2021 Дунё\nАёллар орасида биринчилардан бўлиб Нобель мукофотига 1909 йилда лойиқ кўрилган швециялик ёзувчи Селма Лагерлёф ҳисобланади. Бундан ташқари Лагерлёф швециялик биринчи аёл ёзувчи деб ҳам тан олинган. У бу мукофотга асарларидаги идеализм, ёрқин тасаввур ва маънавий таъсир доираси учун сазовор бўлган.\nИталиялик ёзувчи Грация Деледда 1926 йилда бу мукофотнинг соҳиби бўлган. У ҳаётнинг ойдин ва кўзга кўринган лавҳаларини ярата олган, инсон ички зиддиятларининг энг тубигача етиб боролган поэтик руҳдаги асарлари учун Нобель мукофоти билан тақдирланган.\nШвед Академиясининг аъзоси Ҳейнриҳ Шукнинг тақдимот нутқида Деледданинг табият тасвирларига ўзгача ёндаша олгани эътироф этилган, унинг диний муаммоларни яхши англай олгани, асарларининг бир қадар ғамгин, бироқ бадбин бўлмагани қайд қилинган.\nНорвегиялик бу ёзувчи адабиёт бўйича Нобель мукофотига 1928 йилда сазовор бўлган. Сингрид Унсет Ўрта аср Скандинавия ҳаётининг ёдда қолувчи тасвирлари учун Нобель соҳибига айланади.\nУнсет Швед Академиясида Нобель нутқи сўзлашдан бош тортади. Қисқа маърузасида: «Мен учун ёзмоқ, сўзлашдан ҳам осон, ўзим ҳақда гапиргандан кўра бошқалар ҳақида ёзмоқ минг карра осондир», — дея таъкидлайди.\nБироқ, адибанинг Нобель лауреати ўлароқ ёзган бешта романи мунаққидлар фикрича, аввалги асарлари билан таққослаганда, таъсир доираси ва асар савияси яхши эмас.\n«Яхши дунё» номли китоби 1931 йилда Пулицер мукофотига лойиқ кўрилган. 1938 йилда Нобель бўйича адабиёт мукофотини олган илк америкалик аёл саналади. Хитойда америкалик миссионер оиласида таваллуд топган ёзувчининг болалиги Хитойда кечган. Нобель унга Хитой қишлоқларининг ҳаёти, ҳақиқий эпик тасвири ва яратган биографик шедеврлари учун берилган.\nЧилилик шоира, Лотин Америкаси адабиётининг таниқли вакиласи Габриэла Мистрал Нобель мукофотига 1945 йилда лойиқ деб топилган.\nМукофот унга бутун Лотин Америкасининг идеалист ташаббусларининг рамзига айланган юксак туйғули шеърияти учун топширилади.\nШвед Академиясининг аъзоси Ялмар Гулберг Чилилик шоирани «Лотин Америкаси адабиётининг маликаси», — дея таърифлайди. Габриэла Мистрал эса минглаб адабиёт одамлари ичида нега айнан ўзи Нобель олганини шеърларида аёл ва бола овозларининг эшитилиши билан боғлиқ дея айтади.\nАсли Германияда туғилган швед адибаси Нелли Закс 1966 йилда адабиёт бўйича Нобель мукофотини исроил романнависи Шмуэл Ёсеф Агнон ила бўлишишига тўғри келади.\nУ ўзининг асарларидаги яҳудий халқларнинг қисмати ҳақида сўзловчи лирик ва драматик асарлари учун мукофотга лойиқ кўрилади. Швед академиясининг аъзоси Андрес Эстерлинг тақдимот маросимидаги чиқишида яҳудий халқларининг фарёдларини Нелли Закс асарларида теран эшитганини таъкидлайди, айни вақтда яҳудий шоиранинг ҳамиша гуманист мавқеда турганини, ҳеч қачон реваншизм, нафрат ва қасос руҳи билан яшамаганини ҳам айтиб ўтади.\nНелли Закс ўз нутқида Нобель олишини ширин бир эртакка менгзатади.\nЖанубий Африкалик ёзувчи Надин Гордимер 1991 йилда Нобель мукофоти соҳиби бўлган.\nМукофот адибага умумий ижоди учун тақдим қилинган.\nАфрика ва Америка адабиётининг танилиши учун меҳнат қилган америкалик ёзувчи Тони Моррисон «Маъшуқа» романи билан 1988 йилда Пулицер, 1993 йилда эса Нобель мукофотига сазовор бўлган.\nҚуллиқ мавзусига қайтган ёзувчи оналик туйғулари билан суғорилган асарлари учун таҳсинга сазовор бўлган.\n1996 йилда Нобель мукофотига сазовор бўлган полшалик шоира Вислава Шимборская Эвропадаги энг таниқли сўз усталаридан бири ҳисобланади.\nШимборская ўз шеъриятида дунёнинг йўқ бўлиб кетиши, одамнинг одамга бегоналашиши ва айрилиши ҳақида сўз юритади. Одамнинг одам ҳамда дунёга, ўз қалби ва руҳига бегоналашиши шоира асарларининг асосий мавзуларидан биридир.\nШоир ўз битикларида ҳар доим ўзаро тушуниш туйғулари йўқлигини, одамлар фақат жисман ёнма-ён, қалбан олис яшаётганини тасвирлайди.\nВислава Шимборская Закопане тоғларида дам олаётганида Нобел мукофоти ҳақидаги хабарни эшитади ва шундай дейди: «Очиғини айтсам жуда бахтиёрман. Кутилмаган янгилик бўлди чиндан. Энди қўрқаманки, фаровон ва тинч ҳаёт кечира билмагайман...»\nAвстриялик ёзувчи ва драматург Элфрида Елинек 2004 йилда романлари ва драмаларининг мусиқий полифонияси учун Нобель мукофотига сазовор бўлган. Муаллиф ўз асарларида жамоат ҳаётидаги абсурд тенденция ҳамда ҳукуматнинг ижтимоий муаммоларини эҳтиросли тилида фош қилади.\nКучли агорафобия синдроми билан оғригани сабабли ёзувчи Нобелга бағишланган маросимда қатнаша олмайди, унинг Нобел маърузаси видео орқали намойиш этилади.\nИнглиз адабиётининг етакчи вакилларидан бири саналган Дорис Лессинг юксак ва самарали адабий фаолияти учун нафақат Нобель мукофоти, балки Европадаги кўплаб йирик адабий мукофотларни ҳам қўлга киритган.\nДорис Лессинг 2007 йилда достонларининг аёл тажрибасидан туғилган эҳтирос, шубҳа ва келажакка бўлган қарашларини бой коллекция ўлароқ сақлаб қолиниши кераклиги таъкидлайди.\nРуминияда, немис арбоби оиласида туғилган Ҳерта Мюллер 1999 йилда Aвстриянинг Франс Кафка жамияти ва Клостернойбург бадиий академиясининг Франс Кафка мукофотига сазовор бўлган.\nАдиб Руминияда цензурага учрагани туфайли асосий асарлари Германияда нашр этилган. Мюллер адабиёт бўйича 2009 йил Нобел мукофотига сазовор бўлади. Швед академиясининг баёнотида Мюллер ушбу мукофот билан шеър қудрати ва насрнинг очиқлиги ёрдамида камбағаллар дунёсини тасвирлаш қобилияти учун тақдирланганини айтиб ўтади.\nМанро 2013 йилда адабиёт бўйича Нобель мукофотига лойиқ кўрилган. Нобель қўмитаси Элис Манронни «Замонавий қисқа ҳикоя жанридаги ютуқлари учун» ғолиб дея эълон қилади.\nБалки, шу сабабли Элис Манронни «Канаданинг Чехови» дейишлари ҳам бекорга эмас. Манро ҳикоялари учун севги ва ўлим мавзулари бош мезон саналиб, марказида аёл образи туради. Манронинг аёл образлари маданиятли, ўта китобхон, Виржиния Вулф ҳамда Жеймс Жойсни биладиган, муҳокама қила оладиган аёллар ҳисобланади.\nАслида Украинада дунёга келган белорус ёзувчиси Светлана Aлексиевичнинг асарларидаги асосий мавзу уруш ҳисобланади. Ёзувчи 2015 йил «Полифоник битиклари, бизнинг замон азоблари ҳамда жасоратига асарлари орқали ёдгорлик қўя олгани учун» Нобель мукофотига лойиқ кўрилган. Унинг энг таниқли асарлари «Урушнинг аёлдан йироқ қиёфаси», «Чернобил таваллоси» ва совет-афғон урушига бағишланган «Совет болалари» романлари ҳисобланади.\nОльга Токарчук 2018 йилда адабиёт бўйича Нобель мукофоти соҳиби бўлган. 57 ёшли Ольга Токарчук ўз авлодининг энг кучли польшалик ёзувчиси ҳисобланади. Муаллиф чегараларни кесиб ўтишни энциклопедик эҳтирос билан ҳаёт шакли сифатида тасвирлаган асарлари учун мукофотланади,\nМукофот қўмитасининг таъкидлашича, уларда Токарчукнинг VIII асрда Европада содир бўлган воқеаларни акс эттирган «Ёқубнинг китоблари» эпик романи катта таассурот қолдиради.\nШунингдек, Ольга Токарчук 2018 йилда «Энг яхши чет тилидаги фильм» номинациясида Оскарга номзод бўлган “Spoor” фильмининг сценарий муаллифи ҳам саналади.\nТўпловчи ва таржимон: Мақсуда Йўлдошева


Мурод Жўраевнинг муддати 2016 йил январигача узайтирилган - BBC News O'zbek\nImage caption Мурод Жўраев ҳозирги кунда Ўзбекистон қамоқхонасида энг узоқ- 21 йилдан бери сақланаётган сиёсий маҳбус ҳисобланади.\nЎзбекистон Олий маҳкамаси сиёсий тутқун Мурод Жўраевга нисбатан чиқарилган ҳукмни ўз кучида қолдирган.\nБу ҳақда "Марказий Осиёда инсон ҳуқуқлари учун" ташкилоти хабар бермоқда.\nШу тариқа, Мурод Жўраев 2012 йил 3 декабрда чиқарилган охирги ҳукм устидан шикоят қилиш бўйича барча босқичлардан фойдаланган ҳисобланади.\nМурод Жўраев ҳозирги кунда Ўзбекистон қамоқхонасида энг узоқ- 21 йилдан бери сақланаётган сиёсий маҳбус ҳисобланади.\n1990-йиллар бошида Ўзбекистон парламенти депутати бўлган ва Муборак шаҳар ижроия қўмитаси раиси лавозимида ишлаган Мурод Жўраев СССР тарихида коммунистик тузумдан қутулиш йўлида амалий қадам қўйган илк сиёсатчилардан.\nУ Ўзбекистонда биринчи бўлиб коммунистик партиянинг бошланғич ташкилотини тугатган эди.\nКейинчалик парламентда ўз мустақил фикри ва танқидий қарашлари боис ҳам тилга тушган кам сонли депутатлардан бирига айланади.\nАммо Ўзбекистон ҳукумати уни 1994 йили куч билан ҳокимиятни қўлга олишга оид ҳаракатларда айблаб, узоқ йилга ҳукм этади.\nҚачон озодликка чиқиш вақти яқинлашса, унга яна қўшимча муддат беришади. Бу вақт ичида Мурод Жўраевнинг тутқунликдаги муддати қамоқхона тартибини бузганлиги- сабзи тўғрашга чиқмаганлиги, қамоқхона ичкарисида туфли кийиб юрганлиги каби "қонунбузарликлари" учун сунъий равишда 4 марта узайтирилган.\nМурод Жўраевга берилган охирги муддат шу йилнинг ноябр ойида ниҳоясига етиши керак эди.\nМурод Жўраев устидан охирги маҳкама 2012 йил 4 декабрда Олмалиқда бўлиб ўтган. Ва у Жиноят кодексининг 221 моддаси "Жазони ижро этиш бошқармаси маъмуриятининг қонуний талабларини бажармаганлиги" учун жазо муддати 3 йилу 24 кунга узайтирилган. Ушбу модда билан Мурод Жўраев қамоқхона ичида 4 марта, биринчи ҳукмдан буён эса бешинчи судланишидир.\nЎзбекистон Олий маҳкамаси билдиришича, Мурод Жўраевнинг айби гувоҳлар С. Жўраев, А.Умаров, Н. Абдураҳмонов, Н. Рустамовларнинг кўрсатмалари орқали исботланган.\nЎзбекистондаги сиёсий маҳкумларнинг муддатини узайтириш мақсадида айнан шу 221 модда ишлатиб келинади.\nХалқаро инсон ҳақлари ташкилоти бу ҳолатга кўп бор эътибор қаратишган.\nЎзбекистон ҳукуматининг ўзи мамлакатда сиёсий маҳбуслар борлигини доим инкор этади.\n2015 йил 9 июлда БМТнинг инсон ҳақлари бўйича қўмита йиғилишида Ўзбекистон ҳайъати маҳкумларга 221 модда атайлаб ишлатилишини рад қилиб, қамоқхона маҳбусларни қайта тарбиялаш маскани эканини таъкидлаган. Ўзбекистон ҳайъати раҳбари Ислом Жасимовнинг сўзларига кўра, агар қамоқхона тартибига риоя қилинса, 221 модда билан жазога тортилмайди. Бироқ Ўзбекистон ҳукумати мулозимлари, йиғилишда "Нима учун Мурод Жўраев ва Самандар Қўқонов сингари дастлабки жазо муддатини аллақачон ўтаб бўлган кекса маҳбусларга нисбатан нега авф қўлланмаётгани ҳақидаги саволларни жавобсиз қолдиришган.\nМурод Жўраевнинг рафиқаси Холбика Жўраева Би-би-си билан суҳбатда эрининг соғлиги ўта абгор аҳволдалиги, шу йил ноябр ойида қамоқ муддати тўлиқ тугаб, озодликка чиқарилишига умид қилаётганини айтган эди.\nХолбика Жўраева турмуш ўртоғининг озод этилишини сўраб шахсан Ўзбекистон Президенти Ислом Каримовга, БМТга, АҚШ элчихонасига, қатор халқаро ташкилотларга мурожаат қилган.\n"Лекин хўжайиним қачон қамоқхона эшигидан чиққанларини кўрмасам, ишончим ҳам деярли тугаб бўлди, худди аросатда қолган одамдекман. Мени қамаб қўйсалар ҳам, у киши чиқиб болаларимнинг ёнларида бўлсалар, деб ўйлайман",- деб айтганди Холбика Жўраева.\n"21 йилни ўтказдим, эрта келадилар, индин келармикинлар деб. Ҳеч тушуна олмаяпман Мурод Жўраевнинг нимага чиқарилмаётганларига. Бу киши Ўзбекистон Олий Советининг депутати бўлганлар. Билмайман нимага чиқарилмаяпти. Шу саволни ўзимга ўзим бериб, жавобини ҳеч томолмаяпман тўғриси. Кечалари тонг отгунча ўйлаб чиқаман. Кимлар билан учрашганимда ҳам мана шу саволни бераман. Нима сабабдан чиқмаяптилар?-деб. Агар ўрнига ўрин керак бўлса мени қамаб қўя қолинглар, агар кафолат керак бўлса майли қанақа кафолат бўлса, ўртага болаларимни қўйиб кафолат қиламан, деб ҳамма сўзларни айтганман. Лекин мен тушуна олмаяпман, нима сабадан эканлигига. Чунки одам ўлдирганлар чиқяпти, катта-катта жиноят қилганлар чиқяпти. Майли гуноҳкор ҳам десинлар, лекин наҳотки битта инсонга шу даражада бўлиши мумкин. Одамга бир марта қамоқ бериладику. Ўн марта берилмайдику ахир?! Бу кишига йиллари тугаганидан кейин яна тўрт марта қўшиб берилди. Яна берса бешинчи марта бўлади", деган эди Мурод Жўраевнинг рафиқаси Холбика Жўраева Би-би-си билан суҳбатда.\nМурод Жўраев қамалганида туғилган учинчи ўғли Аҳрор бу йил 21 га кирди.


Кафолат муддати ўтган бўлса-да...\nС начала работы biznes-daily.uz 7 375 896\nГлавная "ISTE'MOLCHI" Кафолат муддати ўтган бўлса-да...\nЎзбекистон истеъмолчилар ҳуқуқларини ҳимоя қилиш жамиятлари федерациясининг “1091” рақамли “Ишонч телефони”га жорий йилнинг 19 июнь куни Бухоро вилояти, Қоровулбозор тумани, Ал-Бухорий МФЙ, Бухоро кўчасида яшовчи Роза Мадалимова мурожаат қилди.\nИстеъмолчининг баён қилишича, 2013 йилнинг июнь ойида икки бўлимли рўзғор электр совуткич (“Sino-312” КШД-300/100) асбобини 970 000 сўмга сотиб олган. Аммо унга эҳтиёжи бўлмагани сабабли ишлатмаган. 2016 йил 27 июнь куни электр совуткичдан фойдаланмоқчи бўлганида эса нуқсони борлиги туфайли бир меъёрда ишламаслиги аниқланган. Уч кун ўтгач, яъни 30 июнь куни “Sino” акциядорлик жамияти раиси қабулхонасига телефон орқали мурожаат этганида, сервис хизмат кўрсатиш марказидаги Бекзод исмли мутахассисга учрашса, камчиликлар бартараф этилишини билдиришган. Бироқ шу пайтгача ҳеч қандай ижобий натижа бўлмаган.\nХодимларимиз жамоатчилик асосида ушбу ҳолатни бориб жойида ўрганишди. Ҳақиқатдан ҳам, рўзғор электр совуткичи янги ҳолатда тургани, лекин бир маромда ишламаётгани тўғрисида баённома тузилди. Жорий йил 22 июнь куни “Sino” АЖ раиси номига камчиликларни бартараф этиш бўйича керакли кўрсатма бериш тўғрисида хат орқали мурожаат этилди. Натижада мазкур акциядорлик жамиятининг сервис хизмат кўрсатиш ходимлари истеъмолчининг уйига бориб кафолат муддати ўтган совуткични бепул тузатиб беришди.\nҚоровулбозор тумани ИҲҲҚЖ раиси.


"Масад" сураси тафсири (1-оят) | Azon.uz - Ахборот-таҳлилий портал\n23:45 19.07.2018 1180\nМаккада нозил бўлган. Беш оят, йигирма уч калима ва саксон бир ҳарфдан иборат.\n1. Ҳалок бўлсин Абулаҳаб ва албатта ҳалок бўлди.\nАбулаҳабнинг икки қўли шол бўлиб, ўзи ҳам ҳалок бўлсин демакдир. Абулаҳабнинг амали ва унга манфаатлари ҳалок ва зое бўлди, ўзи ҳам ҳалок бўлди. У малъун дунё ва охиратда ҳалок бўлди демоқликдир. Саҳиҳи Бухорийда “Шуъаро” сурасининг тафсирида Ибн Аббос розияллоҳу анҳу айтибдур: “ وَأَنذِرْ عَشِيرَتَكَ الْأَقْرَبِينَ”, яъни “ Ўзингнинг яқин қариндошларингни (охират азобидан) инзор (қўрқитгил)” (214-ят) ояти нозил бўлди. Расулуллоҳ соллаллоҳу алайҳи ва саллам Сафо тоғига чиқдилар ва баланд овоз билан “Эй бани Қурайш, бани Адий” деб қурайшликларни чақира бошладилар. Қурайш қабиласи бу чақираётган ким бўлди, деб Расулуллоҳнинг соллаллоҳу алайҳи ва саллам ҳузурида жам бўлди. Келишга қодир бўлмаганлар нима гаплигини билиш учун ўзларидан бир кишини юборди. Абу Лаҳаб ҳам бу ерга қурайшликлар билан бирга келди. Расулуллоҳ соллаллоҳу алайҳи ва саллам:\n– Менга айтинглар-чи, ушбу тоғнинг ортида бир тўп отлиқ душманлар бор. Улар сизларни ўлдириб, ғарот қилмоқчи (таламоқчи) деб хабар берсам, менга ишониб сўзларимни тасдиқ қиласизларми? – дедилар. Қурайшликлар:\n– Сени кўп синаб, имтиҳон қилганмиз, сен ростгўй, аминсан, шу боис сўзларингга ишонамиз (бу сўзингни ҳам тасдиқлаймиз), – дедилар. Расулуллоҳ соллаллоҳу алайҳи ва саллам:\n– Ундай бўлса, мен сизларни Аллоҳнинг азобидан огоҳ этувчи расулман, – дедилар. Абулаҳаб:\n– Сен бизни бир сафсата учун йиғдингми? – деди.\nАллоҳ таоло “Масад” сурасининг مَا أَغْنَى عَنْهُ مَالُهُ وَمَا كَسَبَ تَبَّتْ يَدَا أَبِي لَهَبٍ وَتَبَّ яъни “Ҳалок бўлсин Абулаҳаб ва албатта ҳалок бўлди. Унга моли ва касб қилган нарсалари фойда бермади” оятини нозил айлади.\nЯна Саҳиҳи Бухорийда Абу Ҳурайра розияллоҳу анҳу ушбу маънода бир ҳадис келтирибдилар, сияр тарих китобларида ушбу ривоят ва бундан бошқа ривоятлар бордир. Уларни бирма-бир келтиришни раво кўрмадик.\nМалъун Абулаҳабнинг асли исми Абдул Уззодир. Абулаҳаб деб куняланмоғи икки қўли ўтдек қизариб тобланиб турганидандир дейдилар. Ул малъуннинг куняси билан чақирмоқ қурайшликлар орасида машҳур. Арабларда куняни ишлатиш одатга айланган амаллардандир. Абу Толиб ҳам кунядир. Унинг асли исми Абдуманофдир. Аммо куняси исмидан кўра таниқлидир. Саодатли саҳобаларнинг ичида ҳам Абу Бакр, Абу Ҳурайра, Абу Зарр, Абу Жона, Абул Асвад каби саҳоба розияллоҳу анҳумлар ҳам кунялари билан машҳур бўлганлари боис исмларини ҳамма билмайди.\nМалъун Абулаҳаб Расулуллоҳ соллаллоҳу алайҳи ва салламга энг яқин қариндош бўлган. Расулуллоҳнинг соллаллоҳу алайҳи ва саллам боболари Аблдулмутталибнинг ўғли, Расулуллоҳнинг оталари Абдуллоҳнинг биродори эканини ҳамма яхши билади. Шундай яқин қариндош бўла туриб, ул малъун жаноб Расулуллоҳга энг кўп жафо ва азоб берди.\nАллоҳ ўз расулларини турли оғир синовлар билан синаши унинг улкан имтиҳонидир. Пайғамбарлар ва валий зотларга азият кўпроқ қариндош, болалари ва хотинларидан етган. Ҳадиси шарифда келибдики, Ибн Асокир Абу Дардо розияллоҳу анҳудан ривоят қилибди. Расулуллоҳ соллаллоҳу алайҳи ва саллам: “Пайғамбарларга одамлар ичида зоҳидроғи ва уларга инсонларнинг душманроғи қариндошларидур”, – дедилар.\nАллоҳ субҳанаҳу ва таоло Абулаҳабнинг икки қўли ҳалок бўлсин дегани борасида муфассирлар бир неча сабабларни келтирибдилар.\nБиринчи сабаб, у малъуннинг иши палиддур, икки қўл одатда иш қилмоққа сабаб бўлгани учун икки қўлнинг ҳалок бўлмоғи гўё инсоннинг барча вужуди ҳалок бўлмоғидек бўлур. Баъзилар инсоннинг икки қўлининг ҳалок бўлмоғини инсоннинг бутун вужудининг ҳалок бўлмоғи ўрнида санайдилар. Шунга кўра (араб истеъмолига мувофиқ) ул малъуннинг бутун вужудининг ҳалок бўлмоғи, унинг икки қўлининг ҳалок бўлмоғи билан таъбир қилинибди.\nИккинчи сабаб, барча амалининг ҳалок бўлиши, ўзининг ҳалок бўлишидан хабардур. Яъни Абулаҳаб қилган амалининг зое бўлиши ва ўзининг ҳам ҳалок бўлганидан хабардир. Унинг қилиши лозим бўлган амали имон келтириб ибодат қилмоқ эди, у бунинг аксини қилди.\nУчинчи сабаб, жаноби Расулуллоҳ соллаллоҳу алайҳи ва саллам ул малъуни гумроҳни охират азобидан огоҳ айлаб, ягона илоҳга даъват қилганларида, ул бадбахт икки қўлига тош олиб, Расулуллоҳга отмакни истагани учун унинг икки қўлига ҳалокат қилувчи дуои бад урилди. Абулаҳабнинг икки қўли ҳалок бўлсин (чунки у лаин икки қўлига тош олиб жаноб Расулуллоҳ соллаллоҳу алайҳи ва салламни урмоқчи бўлди). Ҳолбуки У Набиййи амин ул бадбахтни абадий бадбахтликдан қутқариб, икки дунёнинг саодатига етказмоқни истагандилар ва ҳақ йўлга чорлагандилар. У буни ўзига лозим кўрмади. Бас, унинг ўзи ҳалок бўлди. Тафсири Итқонда дейилади: “Абулаҳабдан бошқа ҳеч бир кимса Қуръонда бу қадар (ҳалокат сўзи билан) келтирилмагандир”.\n“Кофирун” сураси “қул” ояти билан бошланди. Бу сураи карима “қул таббат” дейилмаганига сабаб беҳад ажиб бир ҳикмат бор. Карамли соллаллоҳу алайҳи ва салламнинг отаси ўрнида бўлган амакисига очиқ дашномдур. Агарчи амакиси ул жаноб рисолатмоҳига беадаблик қилиб, дашном қилса ҳам қўполлик қилинмади. Зероки амакининг ҳурмати отанинг ҳурматига ўхшайдур. Бу сабабданки, амакининг отаси ота билан аслдан бўлган икки шохдурлар. Шу боис “қул” калимаси билан келтирилмади.\nАллоҳ таоло шаънини олий қилган инсонларга муносиб лутф ва мулойимлик билан муомала қилмоққа буюргандур. Чунончи, ҳазрат Мусо ва Ҳорун алайҳимассаломга Аллоҳ таола хитоб қилиб: “ فَقُولَا لَهُ قَوْلاً لَّيِّناً яъни "бас, иккингиз (Мусо ва Ҳорун)унга(Фиравн) юмшоқ сўз айтинг", (“Тоҳа” сураси, 44-оят)деб буюрмоқда. Бас, бу амри илоҳийдир.Расулуллоҳ соллаллоҳу алайҳи ва салламга ҳам: “وَلَوْ كُنتَ فَظّاً غَلِيظَ الْقَلْبِ لاَنفَضُّواْ مِنْ حَوْلِكَ” яъни Агар қўпол, қалби қаттиқ бўлганингда, атрофингдан тарқаб кетар эдилар (“Оли Имрон” сураси, 159-оят) , – деди.\nБас, бу амри илоҳий Расулуллоҳ соллаллоҳу алайҳи ва салламга омма қавмга юмшоқликка риоя қилмоқ билан таъзим (улуғ) ва такрим (икром, ҳурмат)га эътибор қаратиб, Абу Ҳакам бўлган амакисига юмшоқлик қилишга буюриб, юмшоқликка лойиқ расулликларини эслатиб қўйди. Яъни Абу Лаҳабга ҳам хушмуомала бўлишга буюрмоқда. Хусусан, улуғ хулқ билан таърифланган, раҳматан лил оламин сифати билан юборилган, Расули акрам солллаллоҳу алайҳи ва саллам жаноблари ҳам мазкур ҳукмга итоат этмоғи лозимлиги ва унга тобелиги тушунилади.\nТанбиҳ – бу қарордан келиб чиқадики, ким бир дилозорнинг ноҳақ айблаган маломатига юмшоқлик билан жавоб қилиб, унинг ишини худога қўйса, Аллоҳ таоло у кишига озорига яраша жавобини беради. Юмшоқлик билан жавоб берган кимсага нусрат ва иноятини етказади. Чунончи ҳадисда ворид бўлибдики, Абу Бакр Сиддиқ розияллоҳу анҳунинг одатларидан бири бу эдиким, ҳар қачон бир киши ул жанобга озор ва дашном берса жавоб қайтармай сукут сақлаб, жим турар эдилар. Бир куни бир киши ул жанобни маломат қилди. Ҳазрати Расулуллоҳ соллаллоҳу алайҳи ва саллам ул маломатчини қайтариб, зажр қилмоқни бошладилар, бас, Абу Бакр Сиддиқ ҳам ул шотим (ҳақаротловчи)га жавоб бермоқни бошладилар. Шунда Расулуллоҳ хомуш бўлиб, жим бўлдилар. Ҳазрат Абу Бакр У ҳазратнинг сукутларининг сабабини сўрадилар. Расулуллоҳ соллаллоҳу алайҳи ва саллам: “Сукутимнинг сабаби, модомики сен жим эдинг, сенинг ўрнингга бир фаришта жавоб берарди. Вақтики жавоб беришни бошлагандинг ул фаришта кетди ва шайтон келди”, – дедилар.\nЭй, диндош биродорлар, бу ҳадис мазмунидан панд олинг ва мулоҳаза қилингким, муомала тўғрисида ёки бошқа сабаблар бирла ўрталарингизда бирор ишда мужодала ва муҳосама (талашиб-тортишиб) қилиб,бир-бирингизни айблаб, уришиб, ҳаддан ошиб, тажовуз қилиб, баланд овозда бир-бирингиз билан бақир-чақир айлаб,ножоиз сўзлар билан бир-бирингизнинг шаънингизни тўкиб айтишмоқ, худонинг амри, Расулининг суннатига номувофиқ эканини эсдан чиқарманг. Чин мўмин бўлсангиз бу каби сафиёна (ақлсиз)лар ахлоқидан узоқ бўлинг ва одоб-ахлоқни ўзингизга лозим тутинг.\n00:00 07.01.2019 500\n“Фалақ” сураси тафсири (8-мақола)\n23:00 22.10.2018 512\n“Фалақ” сураси тафсири (7-мақола)\n23:00 20.10.2018 406\n23:00 19.10.2018 361\n“Фалақ” сураси тафсири (5-мақола)\n23:00 18.10.2018 473\n“Фалақ” сураси тафсири (4-мақола)\n23:00 17.10.2018 663


Пахтага чиққанлар орасида юзлаб GM Uzbekistan ишчилари ҳам бор\n06 декабр 2021, Тошкент вақти: 03:49\nТошкент вилоятига водийдан келиб пахта тераëтган ҳашарчилар.\nGM Uzbekistanнинг Асакадаги заводларида ишлайдиган минглаб ходим 14 сентябрдан бошлаб пахта теримига жўнатилди. Бу ҳақда Озодликка маълум қилган завод ишчисига кўра¸ концерн ишчи-хизматчилари Жиззах ва Тошкент вилоятларида пахта термоқда.\nGM Uzbekistan матбуот марказининг ўзини таништирмаган мулозими Озодлик мухбирига завод ишчиларининг фақат кичик бир қисми меҳнат таътили ҳисобидан пахта теримида қатнашаëтгани ва бу ҳолат корхонанинг умумий иш суръатига зарар келтирмаётганни айтди.\nМулозимга кўра¸ завод ишлаяпти ва конвейер тўхтамаган.\nБундан олдин Озодлик билан боғланган асакаликлардан бири конвейер тўхтаганлигини айтган эди.\nОзодлик суҳбатлашган Асакадаги GM Uzbekistan ишчисининг айтишича¸ заводдагиларни пахтага жўнатиш ярим махфий тарзда амалга оширилмоқда:\n- Андижон ҳокими ўқувчилар пахта териши жиноят деб айтган кундан (24 сентябрь - таҳр.) 4 кун ўтиб бизни пахтага чиқара бошлашди. 14 октябрь шанбадан бошлаб эса, ташкилий тарзда пахтага чиқарилдик. Пахтага УзДеудан келдик (GM Uzbekistanнинг аввалги номи - таҳр.) деманглар¸ завод логоси бор кийимларни кийманглар деб тайинлашди¸ дейди суҳбатдош.\nАндижон вилоят ҳокимлигидаги мулозимга кўра¸ 14-15 октярбь кунлари GM Uzbekistanнинг Асакадаги заводидан 3 минг ҳашарчи пахтага чиққан. Мулозим таъкидича¸ Асакадан Тошкент ва Жиззах вилоятларига 31 минг теримчи ташкилий жўнатилган.\nGM Uzbekistanнинг Асакадаги заводида ишлайдиган мулозимнинг айтишича¸ пахтага жўнатилган ишчиларнинг асосий қисми янги ишга олинганлардир:\n- Улар ишга олиниб, ҳали иш жараëнига аралашиб улгурмаган ëш кадрлар¸ бундан ташқари кўп ишчи ва мастерлар ўзининг ўрнига мардикор ëллаб пахтага жўнатишди. Завод ҳам тўхтамаслиги ва умумхалқ ҳашари бўлган пахта теримида ҳам фаол иштирок қилиш каби вазифа қўйилди¸ ва биз бу ишни уддалаяпмиз, дейди мулозим.\nЗавод ишчилари «Уюшмаган аҳоли» қаторида пахта термоқда\nАндижон пахта штабида навбатчилик қилаëтган мулозимниг айтишича, пахта далаларида юрганларнинг кўпи «уюшмаган аҳоли» вакилларидир:\n- Масалан, дала бўйлаб йўлда кетаяпсиз. Пахта теришга иштиëқ уйғонди. Бориб, маҳаллий пахта штабидан этак сўраб олиб¸ териб¸ килосига пулини ўша ернинг ўзидан нақд олиб кетаверасиз. Уюшмаган аҳоли орасида завод ишчилари ëки мактаб ўқитувчилари бўлиши мумкин. Бу уларнинг ўз ихтиëрий иши¸ дейди мулозим.\nОзодлик суҳбатлашган Асакадаги GM Uzbekistan ишчисининг айтишича¸ Жиззах ва Тошкент вилоятларига ëтоқли пахтага кетмаган ишчиларга ишдан кейин ëки якшанба кунлари «уюшмаган аҳоли» бўлиб пахта териш буюрилган.\nЗавод ишчиснинг ишонишича¸ Андижон вилояти ҳокими Шуҳрат Абдураҳмонов пахта фронтига қўшимча ишчи кучларини сафарбар қилишнинг янгича усулларидан бири сифатида “уюшмаган аҳоли” деган тушунчани амалиётга жорий қилган.\nАслида, "уюшмаган аҳоли" ибораси бу йилги терим мавсумида бутун мамлакат бўйлаб тилга олинмоқда.\nКейинги кунларда Фарғона, Наманган ва Сурхондарё вилоятларидан мамлакатнинг шимолий ва ғарбий вилоятларига 30 минг нафардан ортиқ одам пахта теримига махсус поездларда сафарбар этилди. Корхона ва ташкилотлар ходимларидан, маҳаллалар аҳолисидан ташкил топган махсус отрядлар Хоразм, Жиззах вилоятлари ва Қорақалпоғистонда пахта термоқда.


Криштиану Роналдунинг ҳашаматли саройлари, қимматбаҳо машиналари, шахсий самолёт ва бизнес империяси ҳақида - Daryo\n11:00, 23.01.2021 54423\nКриштиану Роналду – ушбу футболчининг шахсияти, болалиги, фаолияти ҳамда саноғи йўқ совринлари ҳақида исталганча, қоғоз ва қалам етганича ёзиш мумкин. Роналду бугунги кунда ўзидаги бор нарсаларнинг барчасига тинимсиз ва машаққатли меҳнати орқали эришгани ҳеч кимга сир эмас. Бамисоли темирдек машқ қиладиган Рони, дам олиш ва катта харидларни амалга ошириш борасида ҳам исталган инсонга дарс бериши мумкин. Сезиб улгурганингиздек, қуйида Криштианунинг ҳашаматли ҳаёти ҳақида ҳикоя қиламиз.\n«Реал»дан «Ювентус»га ўтган Роналду Турин шаҳрининг қоқ марказида жойлашган замонавий ва ҳашаматли саройга жойлашган. У ерга фақат шахсий йўл орқали бориш мумкин.\nУй кўп сонли дарахтлар туфайли кўздан яширинган, аммо шу билан бирга иморатдан шаҳарнинг гўзал манзарасини кўриш мумкин. Португалияликка ҳозирги уйи Мадриддагисига ўхшашлиги сабаб ёққан. Ундан 8 ётоқхона, 4 та ҳаммом ва улкан деразали қатор бошқа хоналар ўрин олган. Ҳужумчи замонавий архитектура ва дизайнерлик мебелларини хуш кўради.\nШунингдек, футбол юлдузининг уйида чўмилиш ҳавзаси ва спорт зали мавжуд. Қаср ёнида улкан боғ ҳам бор, унда Криштиану фарзандлари билан вақтини чоғ ўтказади. Маълумотларга кўра, португалиялик Туринга ўзи билан бирга ошпаз, диетолог ва физиотерапевтни ҳам олиб келган. Ҳудудга иккита кириш эшиклари мавжуд бўлиб, уларнинг ҳар бири жиддий қўриқланади.\nРоналдунинг ўзи туғилиб ўсган Мадейрада уйи бор. Маълумотларга қараганда, форвард Испанияда ҳам кўчмас мулкка эгалик қилади.\nАвтомобильлар борасида ҳам Роналдуга тенг келадигани бўлмаса керак. Бугунги келиб унинг гаражидан 20 дан ортиқ автомашина ўрин олган, уларни жойлаштириш эса шунчаки осон иш эмас. Криштианунинг гаражидан McLaren Senna, Bugatti Voiture Noire, Rolls-Royce Phantom, Bugatti Centodieci, Ferrari 599 GTB Fiorano ва бир қатор бошқа қимматбаҳо машиналар ўрин олган.\nФото: Bugatti Centodieci\nРоналдунинг машиналари, уларнинг нархлари ҳамда афзалликлари ҳақида батафсил бу ерда ўқиш мумкин:\nBugatti, Ferrari, Lamborghini ва Rolls-Royce. Криштиану Роналдунинг гаражига саёҳат (фото)\nЎзига келганда ҳеч нарсани аямайдиган Роналду барча шароитлар билан жиҳозланган 50 миллион евролик шахсий самолётга ҳам эгалик қилади. Самолёт бортида ётоқхона, ошхона, телефон ва интернет бор. «Темир қуш» ўз ичига 18 нафар йўловчини сиғдира олади.\nКриштиану Роналдунинг ҳаётида жуда кўплаб аёллар бўлган, бироқ ҳозир улар ҳақида ортиқча гапиришдан маъно йўқ. Роналду 2016 йилда Жоржина Родригес билан муносабат қурган ва жуфтлик ҳамон бирга. Роналду Жоржина дунёга келтирган қизалоқдан ташқари яна бир қиз ва икки ўғилга оталик қилади. Футболчининг ижтимоий тармоқдаги саҳифаларида тез-тез оилавий суратларни кўриш мумкин.\nКриштиану Роналду асосий вақтини кўпинча оиласи даврасида ўтказади, саёҳат қилади ва машиналарини бошқаради. Бироқ у ҳамма нарсага улгургани каби, дўстлашишга ҳам вақт топади. Унинг машҳур дўстлари орасида, енгил атлетикачи Усейн Болт, боксчи Флойд Мезвезер, MMA’чилар Ҳабиб Нурмагомедов ва Конор Макгрегорни кўриш мумкин. Шунингдек, унинг собиқ жамоаси «Реал»дан фақатгина Марсело билан алоқани сақлаб қолгани айтилади.\nФутболдан ташқари қизиқишлар\nФутболчининг бўш вақти деярли бўлмаса-да, бундай вақтларда у асло зерикиб қолмайди. Боиси Роналду ўз бизнес империясига асос солган: меҳмонхона, спорт зали, парфюмерия, ички кийимлар ва бошқалар. Шунингдек, у реклама роликларида суратга тушади, машҳур брендлар билан имзоланган шартномалар эса унга улкан даромад келтиради. Бундан ташқари Роналду Instagram тармоғида энг кўп обуначига эга инсон ҳисобланади – 255 миллион. Шундай экан, унинг саҳифасида реклама жойлаштириш қанчага тушишини ўзингиз ўйлаб кўраверинг. Forbes журнали Роналдунинг ўтган 2020 йилдаги даромадини 117 миллион долларга баҳолаган. Шундан 31 миллиони унинг «Ювентус»даги бир йиллик маоши ҳисобланади. Шунингдек, Роналду мунтазам равишда хайрия ишларида фаол қатнашиб келади.\n«Аборт қилдирмоқчи бўлганман, бироқ Худо Криштианунинг туғилишини хоҳлаган». Роналдунинг онаси ҳақида кичик ҳикоя\n«Ҳеч нарса демасдан ўз столини 40 дақиқа кутди». Криштиану Роналдунинг майдон ва унинг ташқарисида мутлақ чемпион эканлиги ҳақида кичик ҳикоя\nКасильясдан Кокегача. Криштиану Роналду билан чиқиша олмаган дунё футболи юлдузлари ҳақида\n«У гол уриш учун яшайди». Дунё футболи юлдузлари Криштиану Роналду ҳақида\n21:17, 15.01.2022 107388\n06:32, 13.01.2022 88320\n17:42, 08.01.2022 71869\n23:45, 28.01.2022 9590\n23:27, 28.01.2022 6659\n23:26, 28.01.2022 6523\n19:23, 28.01.2022 76036\n22:25, 27.01.2022 74091


05:00 / 01.03.2017 2322 pdf Ўқиш режими + -\nБу ҳадисни Имом Бухорий, Муслим ва бошқа кўплаб муҳаддислар ҳам ривоят қилишган. Уларга кўра, мазкур одам илтимосини бир неча бор такрорлаган ва ҳар гал Расулуллоҳ соллаллоҳу алайҳи васалламдан бир хил жавоб олган: «Ғазаб қилма!»\nҲа, ғазаб жуда кўплаб ёмонликларнинг, гуноҳу маъсиятларнинг, ҳиқду адоватларнинг, қотиллигу вахшийликларнинг бош сабабидир. Шунинг учун Расулуллоҳ соллаллоҳу алайҳи васаллам «Ғазаб қилма!» демоқдалар. Лекин ожиз банда гоҳида шайтоннинг ҳамласига дош бера олмай, нафсининг ғалаёнини боса олмай қолади, ички туғёнларини енга олмай қолади. Натижада ғазаб отига миниб, ҳаддан ошишга, тажовузкорлик қилишга ўтади, яхшилик экинзорларини пайҳон қилишгача боради. Бироқ, барча ишларда ҳикматни истаган, фурсатни ғанимат билган руҳий тарбия уламолари ана шундай нохуш ҳолатдан ҳам унумли фойдаланиб қолишни тавсия қиладилар.\nАйтайлик, инсонгарчилик, бирор нимадан қаттиқ аччиқланиб, ғазаб оловида хатога йўл қўйдингиз. Сиз ўз ишингиздан афсус надомат қилиш билан бирга, ўша ҳолатни ўзингиз учун ташхис ўрни қилиб олинг. Буни қандай тушуниш мумкин?\n«Ғазаб келганда, ақл қочади», дейди донолор. Ҳа, ҳақиқатан ҳам ғазабнок инсон ақл билан тасарруф қилишдан маҳрумдир. Аммо буни кўпчилик бир тарафлама тушунади: ғазабда айтилган сўз, ёзилган битик, қилинган иш, чиқарилган ҳукм ва бошқа ҳар қандай тасарруф ақл измидан чиқади, хатога маҳкум. Бу барчага маълум ҳақиқат. Бироқ, ушбу нохуш ҳолатнинг айрим «тортиқ»лари ҳам бор: ғазаб инсоннинг ички дунёсини, қалбининг тубида ётган, ҳатто инсон ўзи ҳам сезмай юрган яширин ўй фикрларини, қарашларини, сирли шуъурларини, махфий дилсўзларини, ҳақиқий ахлоқини, шахсиятини фош қилади.\nҒазабингиз келганда уят сўзлар билан сўкиняпсизми, демак, қалбингизда шу беҳаёлик бор. Тўғри, сиз оддий ҳаёт тарзида бундай уят гапларни ишлатмайсиз, чунки ақлингиз буни тўсиб, яшириб туради. Ғазаб ақлингизни суриб чиқаргач, аслингиз ошкор бўлади. Бу ҳолда ғазабни рўкач қилиб, ўзингизни оқлашингиз ўз ўзингизни алдашдан бошқа нарса эмас. Бунинг ўрнига ўзингиздаги ушбу ахлоқсизликни тузатиш керак.\nНимадир сабаб бўлиб ғазабингиз авжига чиқди да, гуноҳга қўл урдингиз: ароқ ичдингиз, сигарет чекдингиз ё шунга ўхшаш бир маъсиятни қилдингиз. Сиз буни шунчаки ғазаб устида қилганингиз йўқ. Аксинча, қалбингизда шу гуноҳларга нисбатан майл бор, уларнинг қириндиси бор. Баҳона топилмай турган экан, холос. Чунки сиздан бошқалар ҳам ғазабланади, аммо улар сиз қилган гуноҳларнинг яқинига ҳам келмайдилар. Демак, муаммо ғазабда эмас, ўзингизда.\nАйрим кишилар ғазаб устида куфр сўзларни айтиб юборишади, шаккоклик қилишади, Аллоҳ Ўзи асрасин. Улар бу лафзларни илк бор изҳор қилаётган бўлса-да, аслида бу қабоҳат улар учун янгилик эмас. Бу уларнинг қалбларининг қаърида чўкинди бўлиб ётган нажосатдир. Фақат ғазаб уни қалқитиб юборган.\nБировга яхшилик қилган эдингиз. Кутилмаганда у сизни ғазаблантирди. Шунда сиз бехосдан миннат қилишга ўтдингиз, қилган яхшиликларингизни санай кетдингиз. Билингки, қалбингизда миннатчилик иллати ҳам бор экан. Ўша инсонга қилган яхшилигингизнинг миннати дилингизда сақланиб ётган экан.\nБир кишини сиз доим ҳурмат қилиб юрасиз. Бир кун у сизни ғазаблантириб қўйди. Шунда сиз уни беҳурмат қилишга ўтиб, пастга уришни бошлайсиз. Билингки, қалбингиздаги унга бўлган ҳурмат ҳали ҳақиқий маъно кесб этмаган экан. Сиз қалбингизда ўзингизни ундан баланд олиб юрар экансиз.\nАрзимаган нарсадан ғазабланиб, хотинини ҳақорат қилиб, уни талоқ қўйишгача борган эр ёки куракда турмайдиган қандайдир бир гапга аччиқ қилиб эридан ажрашишни талаб қилаётган хотин бу ишни фақатгина ғазабдан қилаётгани йўқ, балки уларнинг дилида бир бирларига нисбатан аввалдан сақланиб келаётган норозилик ва нафрат бор.\nДўстингизни синамоқчимисиз? Унда уни ғазаблантириб кўринг (фақат эҳтиёт бўлинг!). Агар у устингиздан бошқаларга шикоят қилиб, сизни ёмонлай бошласа, билингки, у сизга ҳақиқий дўст эмас экан. Шунинг учун донишмандлар: «Дўстингни ғазаби чиққанда сина», дейдилар.\nХулоса қилиб айтганда, ғазаб инсоннинг табиатига жойлаштирилган табиий хусусиятлардан биридир. У зарур ўринларда, меъёрда ишлатилсагина оқланадиган, бошқа пайтларда мазаммат қилинадиган сифатдир. Ҳар нима бўлганда ҳам, ғазаб инсонинг бир қатор яширин сирларини ошкор қиладиган, қалбининг тубида ётган «дафина»ларни очиб берадиган сирли омиллардан биридир. Сиз бундан «унумли фойдаланиб қолинг».\n05:00 / 01.03.2017 2497\n18:00 / 23.01.2019 2679\n3696 15:57 / 27.01.2018\n2317 05:00 / 01.03.2017\n1322 15:00 / 27 март\n1874 05:00 / 01.03.2017


Қозоғистонда собиқ мудофаа вазири Марат Бектанов ҳибсга олинди\nҚозоғистонда собиқ мудофаа вазири Марат Бектанов қўлга олинди. Бу ҳақда мамлакат Бош прокуратураси маълумот тарқатди.\nБектановга январь ойида амалдаги ҳокимиятга қарши юзага келган норозилик ҳамда бунинг ортидан рўй берган тартибсизликлар чоғида ҳаракатсизлик айби қўйилган. Собиқ вазир пойтахт Нур-Султондаги тергов ҳибсхонасида сақланмоқда.\nМурат Бектанов Қозоғистон Мудофаа вазирлигига 2021 йил августидан бери раҳбарлик қилиб келаётганди. У жорий йилнинг 19 январь куни норозилик акциялари авжига чиққан пайтда президент Тоқаев фармони билан лавозимидан озод этилган.\nҚозоғистонда январь ойи бошида суюлтирилган газ нархи кескин ошиб кетиши ортидан норозилик чиқишлари бошланиб кетган. Кейинроқ норозилар сиёсий талабларни илгари сура бошлаганлар. Ўшанда собиқ президент Нурсултон Назарбоевнинг ҳокимиятдан ва сиёсатдан кетказиш талабини билдирувчи “Шал, кет!” (“Чол, кет!”) хитоби норозилик акцияларининг энг машҳур шиорига айланган.\nНамойишлар манзарасида қатор шаҳарлар, энг аввало Олмаотада тартибсизликлар бошланиб, қурол қўлланилди. Қозоғистон расмийлари тартибсизликларни норозилар эмас, чет элда етиштирилган террорчилар уюштирганини иддао қилишди. Тоқаевнинг илтимоси билан мамлакатга Россия ва унинг иттифоқчилари ҳарбийлари киритилди. Бир неча кун ўтиб, тартибсизликлар босилгач, қўшинлар мамлакатдан олиб чиқиб кетила бошланди.\nРасмий маълумотларга кўра, январь воқеалари чоғида камида 227 киши ҳалок бўлган. Ҳуқуқбонлар чақириғига қарамай, расмийлар қурбонлар номларини очиқлашдан бош тортишди.\nЯнварь воқеалари пайтида ва ундан сўнг минглаб одам қўлга олинган, улардан бир қисми террорчилик, оммавий тартибсизликлар, қурол-аслаҳа ўғирлаганлик ва бошқа жиноятларда айбланиб, ҳибсга олинган. Қўлга олинганларнинг кўпи ҳибсхонада уларга нисбатан қийноқ қўлланилганини иддао қилган.


Ҳаж ва маҳрам | HikmatNuri\nCategory Archives: Ҳаж ва маҳрам\nБу категорияда хотин кишиларнинг ҳаж тайёргарлигида маҳрамлари билан бирга бўлишларининг зарур экани ҳақидаги фатволар билан танишасиз.\nНабиралик аёлнинг ҳажи\nСавол: Қизидан набираси бўлган аёлнинг маҳрамсиз ҳаж қилиши жоизми? Набиралари билан бирга ҳаж қилса бўладими? Аллоҳ таоло устингиздан мукофотларни ёғдирсин, бизга тушунтириб берсангиз.\nИлмий Тадқиқотлар ва Фатво Бериш Доимий Қўмитаси жавоб беради (Фатво № 7854):\nАёл кишининг ҳаж ва бошқа сафарларга маҳрамсиз чиқиши жоиз эмас. Шуни билиш керакки, қизлари ёки ўғилларининг ўғиллари унга маҳрам бўлиб, улар билан бирга қилган ҳажи раводир.\nХотин−қизлар билан бирга ҳаж қилган жувон\nСавол: Бир жувон маҳрамсиз, хотин−қизлар билан бирга зиммасида фарз бўлган ҳаж ибодатини адо этди. Ундан ҳажнинг фарзлиги соқит бўладими ёки йўқми?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 9552-1):\nАгар ҳолат айтилганидек бўлса, унинг ҳажи раво ва ундан ҳажнинг фарзлиги соқит бўлади. Бироқ, сафарини маҳрамсиз қилгани учун гуноҳкор бўлади. У, Аллоҳ таолога тавба қилиб, истиғфор айтиши керак.\nЭрнинг рафиқасини ҳажга олиб бориши фарзми?\nOktabr 20, 2012 Hikmat Nuri\tLeave a comment\nСавол: Маълумки, ҳозирги даврда кўплаб хотин─қизларнинг ҳаж қилишлари қийинлашди. Айтинглар─чи, эрнинг хотинига ҳаж пулини бериши нафақа бериши каби фарзми? Агар хотиннинг эри зиммасида ҳаж қилдириш ҳаққи бўлса, унинг тириклик пайтида қилиниши керакми? Хотин кишининг ҳажи эрининг пули билан бўлиши керакми ёки ўз пулиданми? Ёки эр хотинининг ҳажини рафиқаси ўлгунича кечиктириши лозимми?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 7244-1):\nХотинининг ҳаж чиқимлари худди ейиши, ичиши, кийиниши ва турар─жойи каби эрнинг зиммасида эмас. Бироқ эрнинг сарфлаши тотувлик ва олийжаноблик нуқтаи назаридан бўлади, холос. Агар хотин ҳаж сафарига чиқса худди уйида бўлганидек эри унинг нафақасини кўтаради.\nАгар хотиннинг тану жони соғ, моддий имконияти жойида ва маҳрами бўлса, унинг ўзига ҳаж қилиш фарз бўлади.\nАгар кексалиги ёхуд тузалиши умид қилинмайдиган касаллиги туфайли ўзининг ҳаж қилишга қурби етмаса, ўрнига ҳаж қилиши учун бошқа одамга пулини беради.\nАгар хотин ўлиб қолса қолдирган меросидан ҳажжи бадал қилинади.\nБева аёлга ҳаж қилиш фарзми?\nСавол: Моддий имкониятлари мавжуд бироқ эри ва маҳрами бўлмаган, ўзи эса вафот иддасида ўтирган жувоннинг ҳаж қилиши фарзми?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 7316-4):\nЎзи билан бирга сафар қилишга маҳрами бўлмаган жувонга ҳаж қилиши, бинобарин, вафот иддасида ўтирган аёлнинг ҳаж қилиш учун (хонадонидан ташқарига) чиқиши, жоиз эмас\n48 ёшдаман ва маҳрамим йўқ …\nСавол: Муслима аёллар ҳаж қилмоқчи бўлсалар ёнларида эрлари ёки ўғиллари ёхуд оталари ёда мусулмон ака ва укалари бўлиши керак. Шундагина уларга Ҳарамга кириш ҳуқуқи берилади. Менга ўхшаган жувонларнинг эса ҳоли фарқли: эрим соғлиғи туфайли менга ҳамроҳ бўла олмайди. Ўғлим эса ўн саккиз ёшга тўлиб, икки йиллик мажбурий ҳарбий хизматга чақирилган. Ёшим эса қирқ саккизда. Яна икки йил яшашимга кафолатим йўқ. Шундай ҳолатда мен ҳаж фаризасини адо этсам бўладими? Айрим мусулмон биродарларимиз: Агар турмуш қурмаган қизлар гуруҳи билан кета олсангиз сизнинг ҳаж қилишингиз мумкин, дейишса, бошқалари: Муслима аёл эри билан ҳажга отланган эътиқоди бир муслима ёки дугоналари билан ҳаж қилиши ва ўшанинг эри ўз хотини ва унинг дугоналарига қараб туриши жоиз, дейишмоқда. Мен сизларнинг бу мавзуга аниқлик киритиб беришингизга қатъий ишонаман.\nИлмий Тадқиқотлар ва Фатво Бериш Доимий Қўмитаси жавоб беради (Фатво № 5445):\nҲаж қилишнинг шартларидан бири «йўлга қодирликдир». Хотин кишининг «қодирлиги», маҳрамининг бўлишидир. Агар маҳрам бўлмаса унинг сафарга отланиши жоиз эмас. Ҳаж эса маҳрамнинг борлиги ва жувон билан бирга сафарга чиқишга розилиги билангина фарз бўлади. Чунки Аллоҳ таоло:\n«Ва йўлга қодир бўлган кишилар зиммасида Аллоҳ учун мана шу уйни ҳаж-зиёрат қилиш бурчи бордир» деган (Оли Имрон: 97).


Покистон армияси муваффақиятли юришлар қилди\n16 май 2021, Тошкент вақти: 11:40\nПокистон армияси Афғонистонга чегарадош минтақада толиблар жангариларига қарши ўтказилаётган ҳарбий амалиётларда муваффақиятга эришилганини иддао қилди.\nМусулмонлар учун муқаддас бўлган Рамазон ойи бошлангани муносабати билан Покистон ҳукумати Бажур вилоятида ҳарбий амалиётлар тўхтатилганини эълон қилди. Ҳарбийлар бир ҳафта давом этган рейдларда 560 хорижлик ва маҳаллий жангари ўлдирилганини билдирди. Тўқнашувларда 20 ҳарбий ҳалок бўлган, 30 нафари бедарак йўқолган.\n“Ассошиэйтед пресс” ва Рейтер ахборот агентликларининг толиблар айтганига таяниб ёзишича, жангарилар Рамазон ойида қуролли курашни тўхтатишни режалаштирмаган.


Иқтисодий суд: қонун устиворлиги ва қонунчилик тарғиботи\n09.01.2019 Муаллиф Мадаминжон СОЛИЖОНОВ\n2018 йилда Фарғона вилоятидаги вилоят ва туманлараро иқтисодий судларига ўттиз бир мингга яқин ариза ва даъво аризалари келиб тушди. Уларнинг ҳар бирида бир томон иккинчи томонни зиммасига олган мажбуриятларни бажармасликда айблар ва бундан келиб чиққан моддий зарарни ундиришни талаб қилар ҳамда ўзини ҳақ деб ҳисобларди. Жавобгар ҳам ўз важларини пеш қилиб даъвони тўлиқ ёки қисман бўлсада тан олмасликка ҳаракат қилади.\n“Давогар “Қўқон ёғ-мой” АЖ судга даво ариза билан мурожаат этиб, жавобгар “Фарғона озуқа ем таъминоти” МЧЖдан 2016 йил учун ҳисобланган соф даромаддан унинг улушига мос 147 750 000 сўм дивиденд суммасини ва 5 785 427 сўм пеня ундиришни сўраган.\nСуднинг 2018 йил 10 май кунидаги ҳал қилув қарори билан даъво талаби қисман қаноатлантирилиб, жавобгар “Фарғона озуқа ем таъминоти” МЧЖ ҳисобидан 2016 йил учун даъвогар “Қўқон ёғ-мой” АЖ фойдасига дивиденд суммаси ундирилган. Даъвонинг қолган қисмини қаноатлантириш рад этилган. Суднинг мазкур ҳал қилув қароридан норози бўлиб, жавобгар апелляция шикояти билан мурожаат қилган. ПҚ-3484га асосан МЧЖ тугатилаётганлиги, биринчи, иккинчи, учинчи навбат бўйича қарздорлик тўланиши лозимлиги, иш ҳақи, солиқлардан қарздорлик борлигини, Низом бўйича даъвогар учинчи навбатда қарзни олиши мумкин бўлишини билдириб, ҳал қилув қарорини бекор қилишни сўраган.\nИш ҳужжатларига қараганда, жавобгар – “Фарғона озуқа ем таъминоти” МЧЖ таъсисчиларининг 2016 йил якунлари бўйича 2017 йил 4 сентябр куни ўтказилган навбатдаги 1-сонли умумий йиғилиш қарорида жамиятнинг 1 970 000 млн. сўм соф фойдасини таъсисчиларнинг улушларига мутаносиб равишда дивиденд тариқасида тақсимлашга, хусусан, даъвогар “Қўқон ёғ-мой” АЖга унинг 7,5 фоиз улуши ҳисобига 147 750 000 сўм дивиденд тўлашга қарор қилган. Лекин жавобгар асоссиз равишда уни тўламай келган.\nДаъвогарнинг жавобгардан дивиденд тўловини кечиктирганлиги учун Ўзбекистон Республикасининг “Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги қонунининг 53-моддасига асосан 5 785 427 сўм пеня ундириш талаби асоссиз ҳисобланади, дейилади апелляция инстанциясининг қарорида. Чунки жавобгарнинг мулк шакли МЧЖ бўлиб, фаолияти “Масъулияти чекланган ва қўшимча масъулиятли жамиятлар тўрисида”ги қонун билан тартибга солиниши кўрсатилган.\nШундай қилиб, суднинг биринчи инстанциядаги, яъни даъвони қисман ундириш қарори ўзгартиришсиз қолдирилган”.\n-Тахлиллар шуни кўрсатадики, иқтисодий судга мурожаат қилувчи ёки жавобгарларнинг бир қисмида ҳали ҳуқуқий саводхонлик етарли даражада эмас. Демак вилоят иқтисодий суди даъво аризалари бўйича қонун устиворлигини таъминлабгина қолмай, қонунчилик тарғиботига ҳам алоҳида урғу бермоғи лозим, -дейди вилоят иқтисодий суди раиси Тилаволди Атабаев.\nҚонунлар тарғиботининг самарали ва таъсирчан усулларидан бири – даъво аризаларини сайёр суд мажлисларида кўриб чиқишдир. Фарғона вилояти ҳамда туманлараро иқтисодий судлари 2018 йилда даъво аризаларининг йигирма мингга яқинини, ёки 74,8 фоизини сайёр суд мажлисларида ўн минглаб фуқаролар иштирокида кўриб чиқдилар.\n-Маҳалламиздаги бир фермер ва таъминотчи ўртасидаги низо сабаб Риштон туманлараро иқтисодий суди ишни шу ерга келиб аҳоли ва қишлоғимиздаги фермерлар иштирокида қўрди,-дейди Зохидон МФЙ фаоли Абубакир Йўлдошев.-Кейин эса даъво моҳияти, жавобгарнинг қонуний ҳуқуқ ҳамда мажбуриятларини оддий, ҳаётий мисолларда тушунтириб бердилар. Биз, ҳали ҳатто фермерлик фаолиятига оид қонунларни мукаммал билмас эканмиз. Бизнинг илтимосимизга кўра иқтисодий суд аъзолари қишлоғимизга вақти-вақти билан келиб ҳуқуқий мавзуда сухбатлар ўтказишмоқда.\nДарвоқе, ўтган йилнинг ўзида вилоят иқтисодий судлари судялари томонидан 208 та ана шундай ҳуқуқий тарғибот сухбат-учрашувлари ташкил этилди. 181 марта ОАВларида чиқиш қилинди.\n-Суд жараёнларида электрон ва компьютер воситалари қўлланаётгани янгилик эмас. Аммо энди даъво аризаларини ҳам электрон тарзда юбориш тобора оммалашиб бормоқда. Биргина ўтган йили 1975 та ёки жами ишларга нисбатан 8,2 фоиз даъво аризалари электрон тарзда қабул қилинди,-дейди Тилаволди Атабаев\n« Бағрикенглик намунаси\nМаънавият ва маърифат сабоқлари »


Ўзбекистон Республикаси Президенти хорижий делегациялар раҳбарларини (...)\nЎзбекистон Республикаси Президенти хорижий делегациялар раҳбарларини қабул қилди\nЎзбекистон Республикаси Президенти Шавкат Мирзиёев 16 июль куни “Марказий ва Жанубий Осиё: минтақавий боғлиқлик. Таҳдидлар ва имкониятлар” мавзусидаги халқаро конференцияда иштирок этган хорижий мамлакатлар ташқи ишлар вазирлари, ҳукуматлар ва нуфузли халқаро ташкилотлар вакиллари билан учрашувлар ўтказди.\nЕвропа комиссияси вице-президенти, Европа Иттифоқининг ташқи ишлар ва хавфсизлик сиёсати бўйича Олий вакили Жозеп Боррел билан мулоқотда кўп қиррали Ўзбекистон – ЕИ ҳамкорлигининг долзарб масалалари муҳокама қилинди.\nЖозеп Боррел давлатимиз раҳбарига Европа кенгаши Раиси Шарль Мишель ва Европа комиссияси раҳбари Урсула фон дер Ляйеннинг саломи ва энг эзгу тилакларини етказди ҳамда Ўзбекистон етакчисининг Марказий ва Жанубий Осиё боғлиқлигини мустаҳкамлаш борасидаги глобал ташаббуси муҳим аҳамиятга эга ва ўз вақтида илгари сурилаётганини таъкидлади.\nУчрашувда кейинги йилларда Ўзбекистон ва ЕИ шериклиги жадал суръатлар билан ривожланиб бораётгани мамнуният билан қайд этилди. Кўп қиррали ҳамкорликни, энг аввало инсон капитали ва демократик янгиланишлар, бизнес, инвестиция ва инновацияларни илгари суриш, “яшил” тараққиёт, экология, маданий алмашинув ва бошқа йўналишларда янада кенгайтириш муҳим экани таъкидланди. Ўзбекистон ва Евроиттифоқ ўртасида кенгайтирилган шериклик ва ҳамкорлик тўғрисидаги янги битим бўйича музокаралар якунига етаётгани маълум қилинди.\nХалқаро кун тартиби юзасидан ҳам батафсил фикр алмашилди. Афғонистонда тинчлик ўрнатишга кўмаклашиш масалаларига алоҳида эътибор қаратилди.\nПрезидент Шавкат Мирзиёев Россия Федерацияси ташқи ишлар вазири Сергей Лавровни қабул қилди.\nИкки мамлакат ўртасидаги стратегик шериклик муносабатларини янада мустаҳкамлаш ва кўп қиррали ҳамкорликни ривожлантириш масалалари муҳокама қилинди.\nТашқи ишлар вазири давлатимиз раҳбарига Россия Федерацияси Президенти Владимир Путиннинг саломи ва энг эзгу тилакларини етказди.\nБўлажак олий даражадаги саммитга тайёргарлик кўриш, қўшма дастур ва лойиҳаларни, энг аввало савдо-иқтисодий ва маданий гуманитар соҳаларда илгари суришга алоҳида эътибор қаратилди.\nАфғонистондаги вазият кескинлашиши шароитида минтақавий ҳамкорликни ривожлантириш масаласи кўриб чиқилди.\nДавлатимиз раҳбари Ҳиндистон Республикаси ташқи ишлар вазири Субраманьям Жайшанкарни қабул қилди.\nДавлатимиз раҳбари Ўзбекистон – Ҳиндистон стратегик шериклик ва кўп қиррали ҳамкорлик муносабатлари олий даражадаги мунтазам мулоқотлар давомида эришилган келишувларга мувофиқ изчил ривожланиб бораётганини мамнуният билан қайд этди.\nВазир Жайшанкар Ўзбекистон етакчисига Ҳиндистон Бош вазири Нарендра Модининг саломи ва самимий тилакларини етказди.\nЎзбекистоннинг Марказий ва Жанубий Осиё ўртасидаги боғлиқликни, шунингдек, Афғонистонда тинчликка эришиш ва ушбу мамлакат иқтисодиётини тиклашга қаратилган минтақавий лойиҳаларни илгари суриш борасидаги саъй-ҳаракатлари юксак баҳоланди.\nУчрашувда икки мамлакат ҳудудларини фаол жалб қилган ҳолда инвестициялар, инновациялар, савдо, бизнес, логистика, ахборот технологиялари, соғлиқни сақлаш ва бошқа устувор йўналишларда қўшма лойиҳаларни амалга ошириш муҳимлиги таъкидланди.\nМамлакатларимиз “Ҳиндистон – Марказий Осиё” форматидаги самарали мулоқотни давом эттиришдан манфаатдор экани қайд этилди.\nЎзбекистон Республикаси Президенти Шавкат Мирзиёев Қозоғистон Республикаси Бош вазирининг ўринбосари – ташқи ишлар вазири Мухтор Тлеубердини қабул қилди.\nТашқи ишлар вазири Мухтор Тлеуберди давлатимиз раҳбарига Қозоғистон Президенти Қосим-Жомарт Тоқаев ва Биринчи Президенти – Элбоши Нурсултон Назарбоевнинг саломи ва эзгу тилакларини етказди.\nПрезидент Шавкат Мирзиёев Туркманистон Вазирлар Маҳкамаси раисининг ўринбосари, ташқи ишлар вазири Рашид Мередовни қабул қилди.\nОлий даражадаги мунтазам мулоқотлар туфайли кўп қиррали Ўзбекистон – Туркманистон яхши қўшничилик ва стратегик шериклик муносабатлари изчил мустаҳкамланиб бораётгани алоҳида таъкидланди.\nРашид Мередов давлатимиз раҳбарига Туркманистон Президенти Гурбангули Бердимухамедовнинг саломи ва самимий тилакларини етказди. Ўзбекистон етакчисининг Марказий ва Жанубий Осиё боғлиқлигини ривожлантириш борасидаги ташаббуслари юксак баҳоланди.\nДавлатимиз раҳбари Тожикистон Республикаси ташқи ишлар вазири Сирожиддин Муҳриддинни қабул қилди.\nПрезидентимиз Қирғиз Республикаси Вазирлар Маҳкамаси раисининг ўринбосари – иқтисодиёт ва молия вазири Ақилбек Жапаровни қабул қилди.\nИкки томонлама ва минтақавий ҳамкорлик масалалари юзасидан фикр алмашилди.\nАқилбек Жапаров Ўзбекистон етакчисига Қирғизистон Президенти Садир Жапаровнинг саломи ва энг эзгу тилакларини етказди.\nЖорий йил март ойида ўтган олий даражадаги Ўзбекистон – Қирғизистон саммитида эришилган келишувлар ва қабул қилинган битимларни амалга ошириш масалалари муҳокама қилинди.\nСаноат, энергетика, қишлоқ хўжалиги, транспорт ва логистика соҳаларидаги устувор кооперация лойиҳаларини тез фурсатда амалга ошириш, қўшма инвестиция компанияси фаолиятини ташкил этиш муҳим экани таъкидланди.\nЎзбекистон Республикаси Президенти Шавкат Мирзиёев Туркия Республикаси ташқи ишлар вазири Мавлуд Чавушўғлини қабул қилди.\nУчрашувда кўп қиррали Ўзбекистон – Туркия муносабатларининг долзарб масалалари кўриб чиқилди.\nДавлатимиз раҳбари Туркия билан муносабатларнинг самарали ва жадал руҳини мамнуният билан қайд этди. Икки мамлакат етакчиларининг мунтазам мулоқоти дўстлик ва стратегик шериклик ришталарини мустаҳкамлаш, икки томонлама ҳамкорликни аниқ мазмун билан бойитишга хизмат қилмоқда.\nМавлуд Чавушўғли Ўзбекистон Президентига Туркия Президенти Режеп Таййип Эрдоғаннинг саломи ва самимий тилакларини етказди.\nМинтақа кун тартиби, шу жумладан, Афғонистондаги вазият юзасидан батафсил фикр алмашилди.\nПрезидент Шавкат Мирзиёев Саудия Арабистони Подшоҳлиги ташқи ишлар вазири шаҳзода Файсал бин Фархон Ол Саудни қабул қилди.\nДавлатимиз раҳбари икки томонлама алоқалар жадал ривожланаётгани – ўзаро мулоқот фаоллашиб, илк йирик инвестиция лойиҳалари, энг аввало энергетика соҳасидаги лойиҳалар илгари сурилаётганини мамнуният билан қайд этди.\nВазир Файсал бин Фархон Ўзбекистон етакчисига Подшоҳ Салмон бин Абдулазиз Ол Сауднинг самимий саломи ва эзгу тилакларини етказди ҳамда Саудия Арабистонига расмий ташриф билан келиш таклифини яна бир бор тасдиқлади.\nСаудия томони Ўзбекистон Президентининг Марказий ва Жанубий Осиё минтақавий боғлиқлигини кучайтириш борасидаги ўз вақтида илгари сурилган муҳим халқаро ташаббусларини, шунингдек, Афғонистондаги вазиятни тинч йўл билан ҳал қилишга кўрсатилаётган ҳар томонлама кўмакни юксак баҳолаши ва қўллаб-қувватлашини таъкидланди.\nУчрашувда амалий ҳамкорликни кенгайтириш истиқболлари, бўлажак олий даражадаги мулоқотларнинг кун тартибини бойитиш, Ўзбекистон – Саудия муносабатларини сифат жиҳатидан юксак даражага кўтариш мақсадида янги лойиҳа ва тадбирларни тайёрлаш масалалари муҳокама қилинди.\nЎзбекистон Президенти Кувайт Давлатининг ташқи ишлар вазири, Вазирлар Маҳкамаси ишлари бўйича давлат вазири шайх Аҳмад Носир ал-Муҳаммад ас-Сабоҳни қабул қилди.\nДавлатимиз раҳбари икки мамлакат ўртасидаги анъанавий дўстона муносабатларни янада мустаҳкамлаш муҳим эканини таъкидлади. Кувайт ташқи сиёсий идораси раҳбарининг ушбу ташрифи мулоқот ва алмашинувларнинг фаоллашишига хизмат қилишига ишонч билдирилди.\nКувайт ташқи ишлар вазири Ўзбекистон етакчисига Кувайт Амири Наваф ал-Аҳмад ал-Жобир ас-Сабоҳнинг самимий саломи ва энг эзгу тилакларини етказди ҳамда Марказий ва Жанубий Осиё минтақалари ўртасидаги ўзаро боғлиқликни кучайтириш борасидаги саъй-ҳаракатларни ҳар томонлама қўллаб-қувватлади.\nУчрашувда амалий ҳамкорликни, энг аввало савдо, инвестиция ва инновациялар, молия, озиқ-овқат хавфсизлиги, ахборот технологиялари, таълим ва бошқа соҳалардаги алоқаларни кенгайтириш истиқболлари муҳокама қилинди.\nИкки томонлама Ҳукуматлараро комиссиянинг навбатдаги йиғилишини ўтказиш ҳамда дипломатик муносабатлар ўрнатилганининг 30 йиллиги доирасида қўшма тадбирлар дастурини тайёрлашга келишиб олинди.\nХалқаро ва минтақавий аҳамиятга молик масалалар юзасидан конструктив руҳда фикр алмашилди.\nДавлатимиз раҳбари Озарбайжон Республикаси Бош вазирининг ўринбосари Шахин Мустафоев билан учрашув ўтказди.\nЎзбекистон ва Озарбайжон ўртасидаги ўзаро манфаатли ҳамкорликни ривожлантириш, мамлакатларимизнинг анъанавий яқин ва дўстона муносабатларини янада мустаҳкамлаш масалалари муҳокама қилинди.\nШахин Мустафоев давлатимиз раҳбарига Озарбайжон Президенти Илҳом Алиевнинг самимий саломи ва энг эзгу тилакларини етказди.\nСуҳбат чоғида икки томонлама амалий ҳамкорликни кенгайтириш, энг аввало савдо, саноат, қишлоқ хўжалиги, транспорт ва логистика лойиҳаларини илгари суриш ҳамда маданий-гуманитар алмашинув дастурларини амалга ошириш масалаларига алоҳида эътибор қаратилди.\nБўлажак олий даражадаги саммитга тайёргарлик доирасида Ҳукуматлараро комиссия ва Ишбилармонлар кенгашининг навбатдаги йиғилишларини ўтказиш, биринчи Ҳудудлараро форумни ташкил этиш юзасидан келишувга эришилди.\nЎзбекистон Республикаси Президенти Шавкат Мирзиёев Америка Қўшма Штатлари Президентининг маслаҳатчиси Элизабет Шервуд-Рэндалл бошчилигидаги делегацияни қабул қилди.\nИкки томонлама кун тартибининг долзарб жиҳатлари ва халқаро сиёсат масалалари кўриб чиқилди. Давлатимиз раҳбари кейинги йилларда Ўзбекистон – АҚШ стратегик шериклик ва кўп қиррали ҳамкорлик муносабатлари жадал суръат билан ривожланиб бораётганини мамнуният билан қайд этди.\nЭлизабет Шервуд-Рэндалл Ўзбекистон Президентига АҚШ Президенти Жозеф Байденнинг самимий саломи ва энг эзгу тилакларини етказди.\nПрезидентимизнинг Марказий ва Жанубий Осиё боғлиқлигини мустаҳкамлаш борасидаги ташаббуслари АҚШ маъмурияти томонидан юксак баҳоланаётгани таъкидланди.\nБундан ташқари, мамлакатимизнинг суверенитети, мустақиллиги ва ҳудудий яхлитлиги, янги Ўзбекистонни барпо этиш бўйича олиб борилаётган ислоҳотлар, Марказий Осиёда ишонч, яхши қўшничилик ва шерикликни мустаҳкамлаш борасидаги саъй-ҳаракатлар қатъий қўллаб-қувватланди.\nУчрашувда конструктив сиёсий мулоқотни давом эттириш масалалари, шунингдек, икки томонлама ҳамкорликни кенгайтиришнинг амалий жиҳатлари, шу жумладан, пандемияга қарши курашиш ва аҳолини эмлаш, АҚШнинг етакчи компания ва банклари иштирокида қўшма инвестиция лойиҳаларини илгари суриш муҳокама қилинди.\nАфғонистонда юзага келган вазият юзасидан батафсил фикр алмашилди.\nПрезидентимиз БМТ Бош котиби ўринбосари, Европа иқтисодий комиссияси (ЕИК) Ижрочи котиби Ольга Алгаеровани қабул қилди.\nДавлатимиз раҳбари БМТ институтлари билан кейинги йилларда сифат жиҳатидан янги босқичга кўтарилган шериклик жадал ривожланиб бораётганини мамнуният билан қайд этди. Ташкилот мамлакатимиздаги ислоҳотларга кўмаклашаётгани учун миннатдорлик билдирилди.\nОльга Алгаерова Ўзбекистон Президентига БМТ Бош котиби Антониу Гутерришнинг саломи ва юксак ҳурмат-эҳтиром сўзларини етказди.\nМамлакатимизнинг глобал майдондаги нуфузи ортиб бораётгани, халқаро ҳамжамият Ўзбекистон етакчисининг, шу жумладан, Марказий ва Жанубий Осиё боғлиқлигини кучайтириш бўйича ташаббусларини кенг қўллаб-қувватлаётгани таъкидланди.\nИжрочи котиб Оролбўйини экологик инновациялар ва технологиялар ҳудуди сифатида эълон қилиш бўйича БМТ Бош Ассамблеясининг резолюцияси қабул қилинганини ҳамда Ўзбекистоннинг Марказий Осиё мамлакатлари учун БМТ Махсус комиссиясидаги (СПЕКА) раислигини юксак баҳолади.\nУчрашувда Ўзбекистон ва ЕИК ўртасида Барқарор ривожланиш мақсадларига эришиш ва пандемия оқибатларини енгиб ўтиш борасида, жумладан, иқтисодиёт, савдо ва транспорт, инновациялар, экология ва бошқа соҳалар бўйича ўзаро манфаатли ҳамкорликни кенгайтириш истиқболлари муҳокама қилинди.\nБангладеш Халқ Республикаси ташқи ишлар вазири Абул Калом Абдул Мўмин билан учрашувда икки томонлама ҳамкорликни ривожлантириш ва минтақа кун тартибидаги масалалар юзасидан фикр алмашилди.\nТашқи ишлар вазири Бангладеш Президенти Абдул Ҳамид ва Бош вазири Шайх Ҳасина Вазеднинг самимий саломини етказди.\nЎзбекистон Президентининг Марказий ва Жанубий Осиё минтақалари боғлиқлигини ривожлантириш борасидаги ташаббуси ҳар томонлама қўллаб-қувватланди.\nАлмашинувларни фаоллаштириш, савдо-иқтисодий ва маданий-гуманитар соҳаларда қўшма лойиҳа ва дастурларни илгари суриш орқали амалий ҳамкорликни кенгайтиришга алоҳида эътибор қаратилди.


Ўзбекистонда биринчи марта жигар трансплантацияси муваффақиятли ўтказилди\nЎтган 2017 йил мамлакатимиз тиббиёти учун муҳим бурилишлар ясалган йил сифатида тарихга кирди. Бирламчи тиббиёт тизими, шошилинч тиббий ёрдам, хусусий сектор, дори-дармон таъминоти ҳамда ихтисослаштирилган тиббий хизмат йўлида йирик ислоҳотлар амалга оширилди.\nШундай янгиликлардан бири Президентимиз Шавкат Мирзиёев ташаббуси ва бевосита топшириғи билан мамлакатимиз тиббиёти тарихида илк бор органлар трансплантацияси бўйича замонавий операцияларни амалга ошириш бошлангани бўлди. Ҳозирда соҳа фаолиятининг ҳуқуқий асоси мустаҳкамланмоқда.\nАйни дамда ушбу фаолият Вазирлар Маҳкамасининг 2017 йил 23 октябрдаги “Яқин қариндошлар орасида буйрак ва (ёки) жигар бўлагини трансплантация қилиш тартиби тўғрисидаги Вақтинчалик низомни тасдиқлаш ҳақида”ги қарори билан тартибга солинган.\nҚарор сурункали буйрак ва жигар касалликларининг терминал босқичидаги беморларни юқори технологияли ихтисослашган тиббий ёрдам билан таъминлаш, яқин қариндошлик трансплантациясини ташкил қилиш мақсадида қабул қилинган. Низом буйрак ва (ёки) жигар бўлагини трансплантация қилиш тартибини, трансплантацияни бажаришга кўрсатма ва қарши кўрсатмаларни, донор ва реципиентнинг ҳуқуқлари ва мажбуриятларини белгилайди.\nЎзбекистон Республикаси Соғлиқни сақлаш вазирлиги Ахборот хизмати томонидан тақдим этилган хабарга кўра, ўтган йилдан бошлаб Академик В. Воҳидов номидаги Республика ихтисослаштирилган илмий-амалий хирургия марказида яқин қариндошлар ўртасида буйрак кўчириб ўтказиш бўйича операциялар муваффақиятли бажариб келинмоқда. Куни кеча марказда мамлакатимиз тиббиёти тарихида биринчи марта беморга тирик донор қариндошдан жигар бўлагини кўчириб ўтказиш амалиёти бажарилди. Операция Академик В. Воҳидов номидаги Республика ихтисослаштирилган илмий-амалий хирургия маркази директори, академик Феруз Назиров ва Россиянинг Академик В. И. Шумаков номли Трансплантология ва сунъий аъзолар Миллий тиббий тадқиқот маркази директори, академик Сергей Готье раҳбарлигида ўтди.\nПаркентлик 26 ёшли бемор Убайдулла Дадахўжаев узоқ йиллардан буён жигар циррози хасталигидан азият чекарди. Унинг аҳволи кундан-кунга ёмонлашиб борар ва дори-дармонлар билан даволаш деярли имконсиз эди. Умрининг энг гуллаган бир даврида шундай оғир дардга чалиниш, дард бемор ҳаётини хавф остига қолдираётганини тан олиш бутун оила учун мусибат. Бугун шифокорларимиз ўз маҳорати, билим ва амалий тажрибаси билан бир инсон ҳаётини сақлаб қолди ва келгусида шундай беморларга тиббий ёрдам бериш тажрибасини йўлга қўйди, дейилади Ўзбекистон Республикаси Соғлиқни сақлаш вазирлиги Ахборот хизмати хабарида.\n— Трансплантация жарроҳлиги замонавий тиббиётнинг истиқболли йўналишларидан бири. Президентимиз Шавкат Мирзиёев ушбу соҳа ривожига давлат даражасида эътибор қаратиб келаётгани ҳам унинг нақадар муҳимлигини исботлайди, — дейди Академик В. Воҳидов номидаги Республика ихтисослаштирилган илмий-амалий хирургия маркази директори, академик Феруз НАЗИРОВ. — Жигар циррози билан оғриган бемор ҳаётини сақлаб қолишнинг ягона йўли — трансплантация амалиётини ўтказиш ҳисобланади. Марказимизда ўзбек ва рус жарроҳлари ҳамкорлигидаги гуруҳ билан илк бор жигар циррози билан оғриган 26 ёшли беморга унинг акаси 30 ёшли Ҳаёт Дадахўжаев донорлигида жигар бўлаги трансплантацияси бажарилди. Жараёнда 21 нафар шифокор, 10 нафар ўрта тиббиёт ходимлари иштирок этишди. Айтиб ўтиш лозим, амалиётга катта тайёргарлик кўрилган бўлиб, марказнинг техник имкониятлари яхшиланиб, мутахассисларимиз АҚШ, Франция, Жанубий Корея, Туркия, Швейцария ва Россия Федерацияси каби давлатларда айни шу соҳа бўйича малака ошириб қайтишди. Аввало донор ва реципиент (бемор) ушбу амалиётга 3 ой давомида тайёрланди. Трансплантацияга кўрсатма ва қарши кўрсатмалар тўлиқ ўрганилди ва амалиётни ўтказиш бўйича якуний қарор қабул қилинди. Операция жараёни қарийб 15 соат давом этди. Ҳозиргача олинган барча таҳлиллар бемор ва донорнинг умумий саломатлиги яхши эканини кўрсатмоқда. Шу маънода айта оламизки, биринчи марта ўтказилган ушбу мураккаб операция муваффақиятли бажарилди.\nБелгиланган тартибга кўра, трансплантациядан кейин донор ва реципиент камида уч йил давомида профилактик диспансер кўриги билан таъминланади. Ҳудуддаги оилавий поликлиникада ҳам уларга алоҳида кўриклар ташкил этилиб, доимий патронаж назоратига олинади. Бундан ташқари, қонунчиликда белгиланган тартибда улар тегишли дори воситалари билан ҳам таъминланади.\nМаълумот учун, жигарнинг терминал босқичдаги сурункали диффуз касалликлари, ўткир жигар етишмовчилиги, резекция қилинмайдиган манбали жигар касалликлари каби ҳолатларда фақатгина шу аъзо трансплантацияси бемор ҳаётини сақлаб қолиши мумкин. Бундай юқори технологик операциялар Америка, Россия, Германия, Норвегия, Швейцария ва Ҳиндистон каби тиббиёти ривожланган давлатлардагина бажарилади, холос. Бугун юртимиз ушбу мамлакатлар қаторидан жой олди.\nТрансплантология тиббиётнинг энг мураккаб, ўта масъулиятли ва айни пайтда, эҳтиёж ортиб бораётган йўналишларидан бири саналади. Сир эмас, илгари зарурат туфайли айрим беморлар чет давлатларга бориб, 40 мингдан 150-200 минг АҚШ долларигача бўлган нархларда ана шу жарроҳлик амалиётини ўтказишга мажбур бўлаётган эди. Мана, энди шундай мураккаб ва ноёб операциялар юртимиздаги тиббиёт марказларида ҳам муваффақиятли ўтказилмоқда.


OzodDayjest: Амалдорлар давлат тилига ҳали-ҳануз беписанд\n04 март 2021, Тошкент вақти: 12:06\nЎзбекистонда ўзбеклар орасида фарзандини рус мактабига бериш ҳалигача урф бўлиб қолмоқда (иллюстратив сурат).\nЎзбекистонда ўзбек тили давлат тили ўлароқ ҳали-ҳануз қонуний мақомини олмагани урғуланди. Цензура билан шуғулланаётган “Ўзбекконцерт”ни тарқатиб юбориш талаб қилинди. Наманган ҳокими вилоятда юзлаб мактаб иситилмаётганини эътироф этди.\nЎзбек тилига давлат тили мақоми берилганига 30 йил тўлмоқда, аммо ўзбек тили ҳали-ҳануз ушбу қонуний мақомини эгаллагани йўқ (“Даракчи”, 17 октябрь). “Хорижий элчихоналар томонидан ўтказиладиган анжуманларда элчилар қийналиб бўлса-да, ўзбек тилида гапирганига кўп бора гувоҳ бўлганмиз. Аммо бундай тадбирларда иштирок этган ўзимизнинг мутасаддилар кўпинча бошқа тилларда чиқиш қилишни афзал кўришади”, деб ёзади газета. Қайд этилишича, кўпгина давлат муассасаларининг ҳужжатлари рус тилида қабул қилинмоқда. Ўзбеклар орасида фарзандини рус мактабига бериш ҳам урфга кирган. Газета она тилини асраб-авайлаш лозимлиги, акс ҳолда, нафақат тил, балки миллат келажаги ҳам хавф остида қолишидан огоҳлантирган.\n“Ўзбекконцерт”ижтимоий тармоқларда кескин танқидларга нишон бўлди\n“Ўзбекконцерт” давлат муассасаси 14 октябрь куни хонанда Жаҳонгир Отажоновнинг лицензиясини бекор қилди. Кўп ўтмай, хонанданинг лицензияси тикланган бўлса-да, мазкур муассаса ижтимоий тармоқларда кескин танқидларга нишон бўлди.\n“Ўзбекконцерт” томонидан хонандалар лицензиясининг бекор қилиниши халқаро ҳуқуқий меъёрларга, шунингдек, мамлакат қонунчилигига зид ҳолат. Зеро, ҳуқуқий демократик давлатда ҳар қандай лицензия фақат суд қарори билан бекор қилинади. Аслида, бу “услуб” собиқ шўро давридан мерос қолган ва айни пайтда ундан воз кечиш фурсати етган”, деб ёзди Олий суднинг собиқ матбуот котиби Олимжон Ўсаров.\n“Назаримда, “Ўзбекконцерт” – ғирт паразит ташкилотлардан бири. Жамиятга абсолют фойдаси йўқ. Бу ҳам Оруэллнинг машъум “Ҳақиқат вазирлиги” каби… Агар биз цензурага қарши курашмоқчи бўлсак, ишни сўз эркинлигини кафолатлаш билан бир қаторда шу паразит ташкилотни йўқотишдан бошлашимиз керак”, деб ёзди блогер Нурбек Алимов.\n“Ўзбекконцерт” Мадоннага қариш ва тор либослар кийишни тақиқлади”, дея киноя қилди журналист Никита Макаренко.\nУмуман, аксар блогерлар санъат соҳасида цензура билан шуғулланаётган “Ўзбекконцерт” фаолияти Конституцияга зид экани, уни тарқатиб юбориш лозимлигини таъкидлади.\nНаманган вилоятида таълим ва соғлиқни сақлаш соҳаларида муаммолар сақланиб қолмоқда (www.daryo.uz, 13 октябрь). Бу ҳақда вилоят ҳокими Хайрулло Бозоров парламентнинг юқори палатаси – Сенатдаги чиқишида маълум қилган. Жумладан, болаларни мактабгача таълим муассасаларига қамраб олиш борасидаги кўрсаткич вилоят бўйича 43 фоизни ташкил этмоқда.\nУмумтаълим мактабларида қатор фанлар бўйича олий маълумотли ўқитувчилар етишмайди. Қайд этилишича, 705 та умумтаълим мактабидан бор-йўғи 5 таси марказлашган иссиқлик тармоғи билан таъминланган. “11 та мактабда қўшимча ўқув бинолари қуриш, 16 та мактаб биносини мукаммал таъмирлаш талаб этилади”, деган вилоят раҳбари.\nБундан ташқари, вилоятдаги соғлиқни сақлаш муассасаларида 210 нафарга яқин тор доирадаги мутахассисларга ва 250 нафардан зиёд умумий амалиёт шифокорларига эҳтиёж мавжуд.


12:45, 05.06.2021 // 8538\nApple компанияси ўзининг iPad линейкасини янгилайди — ОАВ\n2021 йилда Apple иккита планшети — iPad ва iPad mini’нинг базавий моделларини янгилайди, 2022 йилда эса янги iPad Pro версиясини тақдим этади, деб хабар беради «Korrespondent.net».\nФото: Twitter / @wylsacom\nТаъкидланишича, Купертинодаги компания шу орқали пандемия вақтида ўз планшетларига бўлган талабнинг ортишига ечим топмоқда. 2020 йилнинг иккинчи ярим йиллигида iPad савдоси 2019 йилнинг мос даврига нисбатан 43 фоизга ошган.\nЎсиш 2021 йилнинг биринчи чорагида ҳам давом этган.\nИнсайдерларнинг маълумотларига кўра, линейкадаги iPad mini сўнгги олти йил ичида биринчи бор ингичка ҳошияларга эга янгиланган дизайнга эга бўлади. Дисплей диагонали 7,9 дан 9 дюймга қадар ортади.\nШунингдек, базавий iPad планшетининг анча ингичка версиясини яратиш устида ишлар олиб борилмоқда — у талабалар орасида оммалашган iPad 10.2 моделининг ўрнини эгаллайди. Иккала янги қурилма ҳам 2021 йилнинг охирида тақдим этилади.\n2022 йилда Apple магнитли симсиз MagSafe қувватлантиргичига эга биринчи iPad Pro’ни чиқаради. Планшет янги реверсив қувватлантириш функцияси билан жиҳозланиши мумкин. Бундан ташқари, iPad Pro дизайни ҳам муҳим ўзгаришга учрайди — унинг орқа панели олдингидек алюминийдан эмас, балки шишадан ишланади.\nТаъкидланишича, янги iPad’ни яратиш ишлари ҳали бошланғич босқичда ва компания режалари ўзгариб кетиши мумкин.\nАввалроқ iPhone’да овқат истеъмолини назорат қиладиган функция пайдо бўлиши, Apple митти наушникларини тақдим этишга тайёрланаётгани тўғрисида хабар берилганди.\n23:56 Кеча // 80068\n20:43 Кеча // 70583\n20:54 Кеча // 64401\n23:19 Кеча // 57440\n22:26 Кеча // 54910


Путин Россия армиясининг 2019 йил учун бош вазифасини маълум қилди\n01:17 / 19.12.2018\nРоссия президенти Владимир Путин мудофаа вазирлиги йиғилишида Россия армиясининг 2019 йил учун бош вазифаси “ядровий учлик” жанговар салоҳиятини мустаҳкамлашдан иборатлигини айтди. Путиннинг айтишича, “ракеталарга қарши истиқболли мудофаа тизимлари”ни яхшироқ енга оладиган замонавий қуролга тезроқ ўтиш лозим.\n“Глобал устуворликни сақлашда муҳим роль ўйновчи ядровий учлик сезиларли мустаҳкамланди. Бунда замонавий қурол улуши 82 фоизни ташкил қилади. Дунёда муқобили йўқ, энг янги қуролни ривожлантиришда жиддий илғор қадамлар амалга оширилди”, деб айтган Путин.\nРоссия президентининг таъкидлашича, гап “Авангард” ракета мажмуасининг серияли ишлаб чиқарилиши бошлангани, “Сармат”нинг муваффақиятли синовлари, “Кинжал” гипертовуш мажмуасининг тажрибавий-жанговар навбатчилик олиб бориши, “Пересвет” жанговар лазер мажмуаларини қўллашни машқ қилиш ҳақида бормоқда.\nПутин мудофаа-саноат мажмуаси ва қурол-аслаҳа соҳасидаги замонавий ишланмалар мамлакатнинг хавфсизлигини узоқ йилларга таъминлашга имкон беришини таъкидлаб ўтган.\nШу билан бирга, Россия раҳбари қуролларга харажатлар бўйича устувор жиҳатларни тўғри белгилай олиш, пулларни сочиб ташламаслик, бир рубль ҳам белгиланмаган мақсадда ишлатилмаслигига чақирган.\n22:19 / 23.08.2019\n23:54 / 22.08.2019\nПесков Путиннинг маълумотлари ўзгартирилганининг эҳтимолий сабабини маълум қилди


Хайрия акцияси: 12 яшар Жамшиджон саховатпеша инсонлар кўмагига муҳтож\nЖамият 11 Июль 2017 136713\nОдамларга ёрдам бериш жуда улуғ ишдир. Кўмакка муҳтож кишиларга саховат қилиш ҳар икки томон учун ҳам битмас-тугунмас бойлик, бахт-саодатдир. Бундай инсонлар бизнинг кўмагимизга муҳтож.\n2005 йилда Бухоро вилоятида туғилган Жамшид Эргашев ана шундай хаста инсонлардан бири. У оққон касалига учраган. Жамшиднинг саломатлигини тиклаш учун у Ҳиндистонга бориб, даволаниши, шифокорларнинг зарур муолажаларини қабул қилиши зарур. Ҳаётда катта-катта мақсадлари бўлган, юрт учун, оиласи учун муносиб фарзанд бўлишни ният қилган Жамшиджон асло тушкунликка тушмаган. У ҳақиқий йигитларга хос сабр ва матонат, яхши ниятла ўз ҳаётини яшамоқда. Аслида эса унга жуда тезкор равишда ёрдам керак.\nЖамшиджоннинг онаси Муҳаббат опа берган маълумотларга кўра, фарзандини даволатиш учун 10 минг АҚШ доллари талаб этилади. Айни дамда бу сумманинг 20 миллион сўмга яқин миқдори йиғилган.\nБемор болага ҳам моддий, ҳам маънавий кўмак беришни истовчилар бўлса, унинг ҳаёти янада нурафшон бўлишини ният қилувчилар топилса, бу улкан савоб амалдир. Ҳар бир киши яхшиликни ҳар куни қилиш керак, деган донолар.\nЖамшид Эргашевга ёрдам қўлини чўзмоқчи бўлганлар учун маълумотлар:\nПластик картадан пул ўтказишни истовчилар 8600 0417 2897 4222 рақамига пул ўтказишлари мумкин.\nПул ўтказмоқчи бўлган компаниялар учун:\nМирзоева Муҳаббат Рўзимуродовна\n2261 8000 9900 2927 2001\nИНН 201 131 678\nЖамшиджоннинг онаси Мирзоева Муҳаббатнинг телефон рақами: +998933144526.\nЎз вақтида кўрсатилган ёрдам - энг аъло ишдир. Бировга яхшилик қилиб, унинг ортидан бахт-саодатга учраган қанчадан қанча инсонлар бор. Яхшиликка, саховатли ишга шошиладиган мурувватли инсонлар бор. Ўзгаларга яхшилик қилайлик, мурувватли бўлайлик, жумладан, Жамшиджоннинг соғайиб кетишига ўз ҳиссамизни қўшайлик!\n10:33 / 22.08.2017 71425 Маданият\n20:30 / 21.08.2017 37185 Жамият\n20:02 / 21.08.2017 21542 Жамият\n23:29 / 20.08.2017 81228 Жамият\n15:55 / 18.08.2017 61913 Жамият\n01:13 753 Lifestyle\nЗидан ҳеч қандай музокараларсиз «Реал» билан шартномани узайтиради\n00:53 576 Спорт\nБразилияда бортида 70 киши бўлган паром чўкиб кетди\n00:20 589 Жаҳон\n00:17 258 Жаҳон\n23:44 / 23.08.2017 541 Маданият\n23 Август 2017 41332\n23 Август 2017 29233\nУлуғбек Рўзиқулов Бош вазир ўринбосари лавозимидан озод этилди\n23 Август 2017 60781\n23 Август 2017 23612\n23 Август 2017 16694\n23 Август 2017 29232\n23 Август 2017 16709\n23 Август 2017 11290\n23 Август 2017 13672\n22 Август 2017 138423\n21 Август 2017 86145\n20 Август 2017 81228\n21 Август 2017 77372\n21 Август 2017 73888


ШҲТга аъзо давлатлар ҳуқуқ-тартибот идоралари мессенжерлардан террорчилик мақсадларида фойдаланишга қарши курашади - Халқ сўзи\n18:16 08 Июнь 2018 Дунё\nКеча Россия бош прокуратурасида ШҲТ давлатлари ҳуқуқни муҳофаза қилиш органлари вакиллари учрашуви бўлиб ўтди. Унда томонлар террорчиларнинг интернет технологиялари ва мессенжерлардан фойдаланишига қарши курашиш бўйича тажриба алмашдилар. Бу ҳақида ушбу идора матбуот хизмати хабар берди.\n“Тадбир давомида террорчилик мақсадларида ахборот-коммуникация технологияларидан фойдаланишга қарши курашиш соҳасида тажриба алмашилди. Асосий эътибор радикаллашув ва зўравонлик экстремизми билан кураш масаласига қаратилди”, дейилади хабарда.\nМуҳокамаларда соҳадаги илғор амалиётлар ҳам кўриб чиқилиб, бу борада ўзаро ҳамкорлик қилишга келишиб олинди.\nУчрашувда Эрон, Ҳиндистон бош прокурорлари ўринбосарлари, Озарбайжон, Арманистон, Беларусь, Қозоғистон, Хитой, Қирғизистон, Ўзбекистон ва ЖАР ҳуқуқ-тартибот идоралари вакиллари иштирок этди.